KORONAVIRUS: VIRUS VS VIRAL

Bohonglah jika saya katakan tidak bimbang dengan penularan wabak koronavirus. Sebagai bapa yang mempunyai anak yang baru saja pulih dari jangkitan Influenza, kira-kira sebulan lalu, keluarga kami terkesan dengan penularan wabak koronavirus di negara kita. Kebimbangan ini bersebab.

Pertama, saya tahu bahawa virus berasal dari Wuhan, China ini tidak mempunyai penawar berbanding influenza yang boleh dirawat dengan menggunakan anti-viral dan tiada vaksin untuk pencegahan jangka panjang.

Kedua, melalui pembacaan, saya dapat membuat kesimpulan mudah bahawa saintis masih belum memahami virus baharu ini yang mana gejalanya bermula dari sekadar selsema dan batuk hinggalah boleh menyebabkan penyakit kronik seperti Sindrom Pernafasan Akut Teruk (SARS) yang membunuh.

Ketiga, kebimbangan saya digandakan dengan lambakan berita di media massa dan lebih buruk kebanjiran maklumat di media sosial yang selalunya lebih cepat, meresahkan dan kadang-kadang berbaur xenophobia sifatnya.

Xenophobia yang saya maksudkan adalah ketakutan kepada perkara yang asing pada kita dan dalam konteks isu koronavirus ini adalah apa-apa yang dikaitkan dengan China dan kaum cina.

Ketakutan ini diburukkan lagi apabila ada pihak cuba menangguk di air keruh dan mengaitkan krisis ini dengan politik picisan dan lebih memburukkan keadaan adalah penularan berita palsu yang membarah di media sosial.

Malaysia sebenarnya berdepan dengan dua krisis sepertimana dikatakan Menteri Kesihatan, Datuk Seri Dr Dzulkefly Ahmad kepada pemberita di Lapangan Terbang Antarabangsa Kuala Lumpur, Isnin lalu.

“Kita ada dua masalah iaitu virus (koronavirus) dan viral (berita palsu),” kata Dr Dzulkefly yang kini mengemudi Kementerian Kesihatan Malaysia (KKM), di mana kakitangannya membarisi frontline saringan di pintu masuk negara, berusaha memastikan rakyat negara ini selamat dari ancaman koronavirus ini.

Setakat ini, ada tujuh kes koronavirus dicatatkan di  Malaysia membabitkan warganegara China.

Sehingga hari ini, lebih 15 berita palsu disebarkan individu tidak bertanggungjawab mengenai wabak koronavirus melalui media sosial, termasuk aplikasi Whatsapp yang menambah keresahan dan panik masyarakat.

Antaranya adalah berita mengenai seorang individu meninggal dunia selepas kejang dan pengsan dikaitkan dengan koronavirus di Shah Alam yang disebarkan melalui Whatsapp, kes pertama positif koronavirus ditemui di Hospital Seberang Jaya membabitkan dua pelancong China dan kes bapa kepada murid SK Paka sakit tenat selepas tiga hari pulang dari umrah kerana koronavirus yang juga disebarkan melalui Whatsapp.

Kesemua berita palsu yang menjadi tular atau viral ini dinafikan melalui laman sosial FB oleh pihak berkenaan.

Berita palsu lain yang turut disebarkan melalui Facebook antaranya beberapa keping gambar yang didakwa ratusan warga China tiba di Langkawi kerana melarikan diri daripada wabak koronavirus yang kemudiannya dinafikan Kerajaan Negeri Kedah.

Ada juga kes berita palsu dibawa kepada perhatian Suruhanjaya Komunikasi dan Multimedia Malaysia (SKMM) untuk tindakan lanjut antaranya berita mengatakan Medical Centre di Melaka ditutup kerana berlaku kematian akibat koronavirus yang ditularkan melalui Twitter.

Sehingga jam 8 malam semalam, SKMM dengan kerjasama Polis Diraja Malaysia (PDRM) menahan seorang suspek yang disyaki menyebarkan kandungan berita palsu mengenai penularan wabak 2019 novel koronavirus.

Suspek berusia 34 tahun yang ditahan di kediamannya di Bangi, Selangor, disiasat di bawah Seksyen 233 Akta Komunikasi dan Multimedia (AKM) 1998 dan jika sabit kesalahan boleh dikenakan hukuman denda maksimum RM50,000 atau penjara tidak melebihi setahun atau kedua-duanya sekali.

Tindakan SKMM ini sekurang-kurangnya meredakan keresahan rakyat marhaen ekoran penularan berita palsu yang saya kira sama bahaya dengan koronavirus yang membunuh.

Apatah lagi ketika Pertubuhan Kesihatan Sedunia (WHO) kelmarin, mengakui kesilapannya dalam menilai penularan wabak itu di peringkat global.

Menurut laporan NDTV, agensi itu dalam laporan diterbitkan Ahad lalu memaklumkan risiko jangkitan di China, peringkat serantau dan global adalah tinggi. Pada Khamis lalu, WHO meletakkan risiko global pada tahap sederhana.

Laporan media mengatakan kes koronavirus kini melebihi 5,974 kes iaitu lebih tinggi berbanding wabak SARS pada 2002 hingga 2003 yang mengorbankan 800 nyawa di seluruh dunia.

Statistik WHO menunjukkan SARS menjangkiti 5,327 orang di China dalam tempoh sembilan bulan dan mengorbankan 394 individu.

Semalam, Suruhanjaya Kesihatan China mengesahkan angka kematian meningkat kepada 132 orang dengan 26 kematian baharu dicatatkan di wilayah Hubei dan 1,459 kes baharu disahkan.

Pada masa sama, suruhanjaya yang sama memaklumkan lebih 9,000 kes disyaki jangkitan koronavirus juga sedang dipantau.

Walaupun angka ini amat menakutkan, sebagai seorang bapa dan seorang wartawan, saya meyakini kerajaan, khususnya KKM, telah mengambil langkah-langkah perlu mengikut standard operasi (SOP) dan nasihat WHO.

Ia juga bersandarkan pengalaman yang ada pada Malaysia ketika berdepan dengan virus Nipah pada 1999, SARS (2002-2003), Influenza H1N1 (2009) dan Sindrom Pernafasan Timur Tengah (MERS-CoV) pada 2012.

Ketika menangani virus Nipah yang menular di Perak, Negeri Sembilan dan Selangor, yang juga wabak pertama yang meninggalkan kesan hitam dalam sejarah kesihatan awam di Malaysia, banyak yang telah kita belajar daripadanya. Wabak itu menyebabkan 105 kematian dan 265 ensefalitis akut.

Di awal penularannya, kita ingat nyamuk menjadi punca jangkitan, lalu kaedah semburan dilakukan dan vaksin JE diberikan kepada babi. Namun kes wabak itu terus menunjukkan peningkatan.

Susulan itu, kajian baharu menunjukkan ia berpunca dan merebak daripada babi, lalu kerajaan kita bertindak “menghapuskan” 1.1 juta babi iaitu bersamaan 45 peratus populasi babi di Malaysia bagi menghapuskan risiko jangkitan wabak virus Nipah.

Selain SARS pada 2002/2003, kita juga berdepan dengan wabak MERS-CoV iaitu koronavirus yang berasal dari timur tengah pada 2012. Terdapat 2298 kes dilaporkan dan 811 kematian.

Kadar kematian MERS-CoV amat tinggi iaitu 35 peratus (berbanding dua peratus koronavirus) dan ia dikatakan bermula dari kelawar dan unta yang merebak kepada jemaah yang mengerjakan umrah selepas ada di antara mereka yang minum susu dan air kencing unta mentah.

Seorang jemaah Malaysia meninggal dunia pada 2012 di Johor dan satu kes lagi dicatatkan pada 2018 (mangsa hidup). Faktanya, tiada kes jangkitan MERS-CoV dalam negara  dilaporkan.

Berbalik kepada kebimbangan rakyat marhaen seperti saya, ia berasas dan bersebab berdasarkan fakta-fakta di atas. Pun begitu sebagai warganegara Malaysia, tentunya kita meyakini kemampuan KKM dalam menangani penularan wabak koronavirus ini.

Apatah lagi ketika Indeks Keselamatan Kesihatan Global yang dilancarkan Oktober lalu, beberapa bulan sebelum penularan koronavirus, meletakkan Malaysia di kedudukan ke-18 dalam kalangan 195 negara dari segi kesiapsiagaan menghadapi wabak penyakit dan ketiga di Asia di belakang Thailand dan Korea Selatan.

Pun begitu, kita berharap SKMM dan PDRM akan mengambil tindakan pantas terhadap penyebar khabar angin atau berita palsu yang tentunya boleh “membunuh” rasional, 30 juta rakyat Malaysia dalam isu koronavirus.

Tentunya dalam soal berita palsu, kita mempunyai “ubat” dalam bentuk Seksyen 233 AKM 1998 atau Seksyen 505 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali.

Jika kaedah terbaik menangani penularan jangkitan koronavirus adalah langkah pencegahan dengan menjaga kebersihan diri, maka langkah pencegahan juga perlu dilakukan ke atas penularan wabak berita palsu bersalut Xenophobia ini. –- AlHijrah Online

Penulis adalah Editor Berita dan Penerbit AlHijrah Media Corporation.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


DUA RUMAH DI KAMPUNG BARU MUSNAH DALAM KEBAKARAN – BOMBA

KUALA LUMPUR: Dua rumah musnah dalam kebakaran di Jalan Raja Uda, Kampung Baru, tengah malam tadi, namun tiada kemalangan jiwa dilaporkan.

Komander Operasi Timbalan Penguasa Bomba II Armdan Mahat berkata pihaknya menerima maklumat kejadian pada 12.08 tengah malam dan seramai 13 anggota bersama dua jentera Fire Rescue Tender, sebuah Light Fire Rescue Tender, satu tangki air serta Unit Bantuan Perkhidmatan Kecemasan (EMRS) digegaskan ke lokasi.

Beliau berkata pasukan operasi melibatkan anggota daripada Balai Bomba dan Penyelamat (BBP) Titiwangsa, BBP Jalan Hang Tuah dan BBP Jalan Tun Razak.

“Setibanya pasukan bomba di tempat kejadian didapati berlaku kebakaran melibatkan dua rumah tidak kekal dengan anggaran kemusnahan 100 peratus.

“Kejadian berkenaan tidak melibatkan mangsa manakala punca kebakaran dalam siasatan pihak forensik,” katanya dalam kenyataan. –AlHijrah Online


SEKTOR EKONOMI DIBUKA MULAI 4 MEI, KERAJAAN LAKSANA PKPB – PM

KUALA LUMPUR: Hampir semua sektor ekonomi dan aktiviti perniagaan akan dibenar beroperasi mulai 4 Mei ini (Isnin) tertakluk kepada Prosedur Operasi Standard (SOP) yang ketat oleh pihak berkuasa.

Perdana Menteri, Tan Sri Muhyiddin Yassin berkata keputusan membuka semula sektor ekonomi dibuat atas nasihat Kementerian Kesihatan (KKM) dan berdasarkan data dan kriteria oleh Pertubuhan Kesihatan Sedunia (WHO).

Sehubungan itu, Muhyiddin berkata, kerajaan memutuskan untuk membuka sektor ekonomi secara berhati-hati melalui Perintah Kawalan Pergerakan Bersyarat (PKPB).

“Dengan ini kerajaan akan melaksanakan Perintah Kawalan Pergerakan Bersyarat atau PKPB.

“Sebahagian besar daripada aktiviti ekonomi dan sosial akan dibenarkan, kecuali beberapa aktiviti yang melibatkan perhimpunan ramai dan mendedahkan orang awam kepada risiko jangkitan wabak COVID-19 yang masih tidak dibenarkan.

“Perintah Kawalan Pergerakan Dipertingkatkan (PKPD) juga akan dilaksanakan di kawasan-kawasan yang mencatatkan kes positif COVID-19 yang tinggi,” katanya dalam Perutusan Khas Perdana Menteri sempena Hari Pekerja disiarkan stesen televisyen tempatan di sini hari ini.

Negara ketika ini kerugian sekitar RM2.4 bilion setiap hari sepanjang tempoh PKP dilaksanakan sejak 18 Mac lalu bagi membendung penularan COVID-19.

Jumlah kerugian setakat ini dianggarkan sekitar RM63 bilion dan jika PKP berterusan bagi tempoh sebulan lagi, Malaysia dijangka rugi RM35 bilion, menjadikan keseluruhan kerugian RM98 bilion.

Perdana Menteri berkata beberapa industri atau perniagaan berisiko tidak dibenarkan beroperasi bagi mengelakkan penularan wabak COVID-19.

“Saya katakan hampir semua kerana masih ada beberapa kategori industri dan perniagaan yang tidak diizinkan untuk beroperasi.

“Ini adalah perniagaan atau aktiviti melibatkan perhimpunan ramai dan sentuhan badan di mana penjarakan sosial sukar dikawal,” kata Muhyiddin merujuk kepada panggung wayang, pusat karaoke, pusat refleksologi, pusat hiburan, kelab malam, taman tema, bazar Ramadan, bazar Aidilfitri, karnival jualan serta persidangan dan pameran.

Perdana Menteri berkata aktiviti-aktiviti sukan yang melibatkan perhimpunan ramai, sentuhan badan dan lain-lain risiko jangkitan juga tidak dibenarkan.

“Ini termasuk sukan bola sepak, ragbi, renang dan semua acara sukan indoor dan stadium,” katanya.

Muhyiddin berkata sukan outdoor yang tidak melibatkan sentuhan badan dan perhimpunan ramai dibenarkan.

“Jadi, saudara-saudari boleh bermain badminton atau tenis di luar tanpa penonton.

“Jogging, kayuhan basikal, golf dan larian dalam kumpulan kecil tidak melebihi 10 orang juga dibenarkan dengan syarat anda mengamalkan penjarakan sosial dan elakkan sentuhan badan,” katanya.

Perdana Menteri menegaskan majlis-majlis sosial, kemasyarakatan dan kebudayaan melibatkan perhimpunan ramai seperti kenduri, rumah terbuka, majlis berbuka puasa beramai-ramai, konsert, persembahan kebudayaan, perhimpunan bulanan jabatan kerajaan dan swasta serta semua bentuk majlis perasmian dan perhimpunan, tidak dibenarkan.

“Aktiviti kegamaan seperti perarakan keagamaan, solat Jumaat dan semua aktiviti berjemaah atau berhimpun di masjid, surau dan rumah-rumah ibadat juga tidak dibenarkan,” kata Muhyiddin.

Perdana Menteti berkata perjalanan rentas negeri juga tidak dibenarkan, kecuali untuk tujuan hadir bekerja dan pulang semula ke rumah sendiri setelah terkandas di kampung atau di tempat-tempat lain.

“Perjalanan rentas negeri untuk balik kampung semasa cuti perayaan Aidilfitri tidak dibenarkan,” katanya.

Perdana Menteri berkata, semua sekolah, kolej dan institusi pengajian tinggi (IPT) masih belum dibuka.

Mengulas lanjut mengenai PKP, Muhyiddin turut menyifatkan disiplin semua pihak untuk bekerja dan duduk di rumah telah membuahkan hasil memberangsangkan.

“Pertama, kita telah mampu mempertingkatkan kapasiti perkhidmatan kesihatan awam untuk menangani jumlah pesakit COVID-19. InsyaAllah kita mempunyai sumber tenaga kerja, ruang katil di hospital, pusat kuarantin, ubat-ubatan, alat bantuan pernafasan atau ventilator, peralatan perlindungan diri dan makmal-makmal ujian yang mencukupi seandainya kadar jangkitan meningkat semula.

“Kedua, kita perlu terima hakikat bahawa dalam bulan-bulan mendatang ini, adalah mustahil untuk mana-mana negara mencapai angka sifar dalam jangkitan COVID-19.

“Yang perlu dilakukan ialah mempertingkatkan keupayaan perkhidmatan kesihatan awam untuk menghadapi sebarang kemungkinan. Jadi, walaupun kita telah berjaya mengawal penularan COVID-19, jangan kita alpa,” kata Muhyiddin.

Perdana Menteri menasihatkan semua pihak sentiasa berwaspada, mengamalkan tabiat penjarakan sosial, sering membasuh tangan, memakai penutup hidung dan mulut di kawasan awam dan segera berjumpa doktor jika bergejala.

“Ketiga, kita mempunyai lebih banyak kawasan zon hijau berbanding zon merah. Ini juga adalah hasil usaha kerjasama saudara-saudari yang amat berdisiplin. Teruskan usaha ini agar kita dapat ‘menghijaukan’ lebih banyak kawasan terjejas secepat yang boleh,” kata Perdana Menteri.

Dalam perutusan khas itu, Muhyiddin turut merakamkan penghargaan dan ucapan selamat Hari Pekerja khususnya kepada para petugas barisan hadapan iaitu doktor, jururawat, polis, tentera, anggota RELA, imigresen, Angkatan Pertahanan Awam, APMM, Jabatan Kebajikan Masyarakat dan semua pekerja di sektor awam dan swasta.

“Saya juga ingin mengucapkan selamat Hari Pekerja kepada semua pimpinan dan ahli kesatuan-kesatuan sekerja termasuk pimpinan CUEPACS dan MTUC,” katanya.

Muhyiddin juga mengingatkan para pekerja dan majikan agar sentiasa mematuhi Akta Kerja 1955, Akta Perusahaan 1966 dan akta-akta perburuhan Kementerian Sumber Manusia. — AlHijrah Online


PKK/YPG CABULI GENCATAN SENJATA ZON SELAMAT UTARA SYRIA

ANKARA: Kumpulan militant PKK/YPG mencabul gencatan di zon
selamat yang dipersetujui Amerika Syarikat sebanyak 20 kali sejak gencatan
senjata 17 Oktober lalu, demikian menurut Kementerian Pertahanan Turki.

Kementerian Pertahanan Turki berkata, seorang tenteranya terkorban dan seorang lagi cedera diserang pengganas PKK/YPG ketika melakukan rondaan di wilayah Tal Abyad di timur Sungai Euphrates.

Pasukan tentera bertindak balas terhadap serangan pengganas itu sejajar dengan hak mempertahankan diri, kata kenyataan kementerian itu dipetik agensi berita Anadolu hari ini.

Turki melancarkan Operasi Peace Spring pada 9 Oktober lalu bagi menghapuskan pengganas di kawasan utara Syria bagi memastikan keselamatan sempadan Turki, membantu kepulangan pelarian Syria dan integriti wilayah itu.

Pada 17 Oktober lalu, Turki menghentian operasi itu selama 120 jam bagi memberi ruang kepada pengganas YPG/PKK berundur dari zon selamat itu.

Presiden Turki, Recep Tayyip Erdogan dan Naib Presiden AS, Mike Pence
bersetuju Turki mewujudkan zon selamat sepanjang 32 kilometer di selatan Turki bersempadan
dengan Syria.

Ankara mahu kawasan timur laut Syria yang bersebelahan timur
Sungai Euphrates itu dibersihkan daripada YPG/PKK.

Kumpulan pengganas itu bertanggungjawab di atas kematian lebih
40,000 mangsa, termasuk wanita, kanak-kanak dan bayi, sepanjang 30 tahun kempen
keganasannya ke atas Turki. – Terjemahan AlHijrah Online


BURUH BINAAN MAUT DIPUKUL MAJIKAN

GUA MUSANG: Seorang buruh binaan meninggal dunia semalam dipercayai akibat dipukul dengan menggunakan topi keledar oleh majikannya, Isnin lepas.

Pemangku Ketua Polis Kelantan Datuk Muhamad Zaki Harun berkata remaja lelaki berusia 16 tahun itu meninggal dunia pada 6.30 pagi ketika dirawat di Hospital Kuala Lipis, Pahang.

Beliau berkata pada Isnin lepas, mangsa mengadu dipukul majikannya di Kampung Mentara Lama, di sini dan dibawa ke Klinik Kesihatan Merapoh, Pahang pada keesokannya sebelum dirujuk ke Hospital Kuala Lipis pada hari sama.

“Siasatan awal mendapati mangsa bekerja dengan suspek sebagai tukang rumah di Kampung Mentara Lama.

“Punca awal kejadian disebabkan mangsa cuba mengambil duit upah membina rumah tanpa pengetahuan majikannya itu. Suspek berang lalu bertindak memukul mangsa menggunakan topi keledar hingga mangsa mengalami kecederaan dan kesakitan,” katanya dalam kenyataan hari ini.

Muhamad Zaki berkata susulan itu, suspek yang berusia 40 tahun direman hingga Selasa ini untuk membantu siasatan.

“Pada awalnya kes ini disiasat mengikut Seksyen 326 Kanun Keseksaan namun kemudian mengikut Seksyen 302 Kanun Keseksaan memandangkan mangsa telah meninggal dunia,” katanya. – AlHijrah Online


MALAYSIA NO 2 DALAM AKTIVITI CETAK ROMPAK DI ASIA TENGGARA : IRDETO

Gambar Hiasan

SINGAPURA, 31 Mei – Malaysia berada di tempat kedua selepas Filiphina dalam aktiviti cetak rompak di Asia Tenggara iaitu pada 17 peratus bagi suku pertama tahun 2016, kata Irdeto, sebuah peneraju terkemuka dalam keselamatan digital global.

“Aktiviti pelanunan ini tidak mengambil kira had geografi tradisional dan sempadan. Malah di negara-negara yang memiliki sistem perundangan yang kukuh juga, ia masih belum berupaya melindungi pembekal kandungan,” kata Pengurus Besar & Naib Presiden Irdeto, Asia Tenggara, Jerry Park kepada Bernama dalam satu temu bual di sini hari ini. Pasaran muda seperti Malaysia biasanya mempunyai aktiviti pelanunan cetak rompak yang tinggi khususnya dalam bentuk cakera video digital (DVD), rangkaian persendirian maya (VPN) serta rangkaian rakan ke rakan (P2P).

“Pasaran ini juga memiliki tahap pembayaran yang rendah untuk kandungan,” katanya.

Park berkata penyedia perkhidmatan “over the top” (OTT) terpaksa bersaing dengan laman sesawang dan pembekal yang tidak berlesen dari segi kandungan. Katanya, pasaran di Malaysia, dikuasai oleh Astro, pengendali TV satelit berbayar yang terkemuka yang menawarkan Astro on the Go, sebuah perkhidmatan OTT yang disokong oleh Irdeto sejak 2012.”Memandangkan kami melihat semakin banyak perkhidmatan OTT baharu di Malaysia dan rantau ini, penawaran kandungan serta keselamatan kandungan akan menjadi faktor terpenting bagi membantu peneraju OTT mencipta perbezaan di antara satu sama lain,” katanya.

Irdeto sedang bekerjasama dengan operator media berbayar, pencipta kandungan, pembekal aplikasi perisian dan pengeluar peranti berhubung bagi melindungi aset-aset digital untuk selama 50 tahun.
Ditanya bagaimana Irdeto boleh menjamin keselamatan kandungan reka cipta ini, Park berkata, syarikat itu menyediakan penyelesaian serta perkhidmatan yang membolehkan pemilik dan pembekal kandungan menyampaikan media merentasi semua skrin dan peranti dengan selamat.

Salah satu daripada penyelesaian yang ditawarkan, Irdeto Rights, mampu mengukuhkan model-model perniagaan pembekal kandungan dengan memperkasakan perlindungan kandungan dalam perkhidmatan OTT yang ditawarkan.

“Ini membantu pembekal kandungan untuk memenuhi keperluan pelesenan bagi kandungan premium dan memudahkan operasi OTT merentasi suatu ekosistem yang semakin kompleks,” kata Park.

Sistem penanda forensik Irdeto Tracemark pula membolehkan pemilik kandungan dan pemegang-pemegang lesen mengesan sumber cetak rompak kandungan dengan cepat bagi mengambil langkah sewajarnya untuk menghentikan pengedaran haram.

“Pengguna sering menonton kandungan cetak rompak selepas kecewa program yang mereka suka tidak disediakan di kawasan mereka.”Dengan menggunakan sistem Pengesanan Cetak Rompak Dalam Talian Irdeto, pengusaha akan dapat menggunakan data aktiviti cetak rompak ini bagi melihat apa yang popular di rantau terbabit sebelum mengatur strategi pemerolehan kandungan mereka untuk membolehkan permintaan para pengguna ini dipenuhi,” katanya.

Irdeto sedang menyertai Persidangan dan Pameran Teknologi Maklumat dan Komunikasi Antarabangsa ke-27 (CommunicAsia 2016) yang akan berjalan selama empat hari di sini sehingga 3 Jun.

BERNAMA


TIGA ORANG SATU KENDERAAN KINI DIBENARKAN

KUALA LUMPUR: Berkuatkuasa hari ini tiga orang dibenarkan untuk menaiki kereta bersama di kawasan Perintah Kawalan Pergerakan Bersyarat (PKPB).

Pun begitu, Menteri Kanan (Keselamatan) Datuk Seri Ismail Sabri Yaakob berkata tiga individu tersebut perlu dari rumah yang sama.

“Mesyuarat hari ini mendengar banyak pandangan berkenaan isu bilangan individu yang dibenarkan dalam satu kenderaan.

“Setelah berbincang, sidang khas hari ini membuat ketetapan untuk membenarkan 3 orang dari rumah yang sama dalam satu kenderaan berkuatkuasa hari ini,” katanya dalam sidang media hari ini.

Jelas Ismail Sabri arahan terbaharu itu juga bagi memudahkan pihak polis membuat penguatkuasaan dan selaras dengan jumlah yang dibenarkan bagi kenderaan teksi dan e-hailing.

Sebelum ini, kerajaan menetapkan hanya dua orang dibenarkan menaiki kenderaan bersama di kawasan PKPB.


KERAJAAN JAMIN KUALITI MINYAK MASAK POLIBEG 1KG SAMA DENGAN BOTOL

KUALA LUMPUR: Kerajaan memberi jaminan kualiti minyak masak bersubsidi yang dipek dalam bungkusan polibeg 1 kilogram (kg) dan ditawarkan kepada pengguna pada harga mampu milik iaitu RM2.50 berkualiti.

Menteri Perdagangan Dalam Negeri dan Hal Ehwal Pengguna (KPDNHEP), Datuk Dr Alexander Nanta Linggi minyak masak yang dijual di dalam polibeg 1kg mempunyai kualiti sama seperti yang dipek di dalam botol.

“Kerajaan memberi jaminan kualiti minyak masak sawit bersubsidi yang dijual dalam polibeg adalah sama dengan yang dijual dalam botol malahan ada di antaranya dikeluarkan dari kilang yang sama.

“Rakyat boleh membuat pilihan sama ada hendak membeli minyak masak bersubsidi dalam kemasan polibeg 1kg atau yang tidak bersubsidi dalam kemasan botol plastik dan tin,” katanya dalam kenyataan hari ini.

Menurut beliau ketika ini subsidi kerajaan hanya diberikan kepada minyak masak yang dipek dalam bungkusan polibeg 1kg sahaja manakala minyak masak yang dijual dalam botol plastik bersaiz 2kg, 3kg, 5kg dan dalam tin 17kg adalah tidak bersubsidi.

Jelasnya harga jualan minyak masak dalam bungkusan tersebut ditentukan oleh harga minyak masak mentah (CPO) di pasaran dunia.

“Pada masa ini harga CPO di pasaran dunia sudah mencecah lebih RM4500 tan metrik (berbanding sebelum ini hanya sekitar RM2500 tan metrik sahaja), bersamaan lebih kurang RM4.50 per kg sebelum diproses dan dibotolkan.

“Ini bermakna kos minyak sawit mentah sahaja sebelum dibotolkan sudah melebihi RM22 untuk 5kg. Itu tidak termasuk kos-kos lain seperti pemprosesan, pembotolan, pengangkutan dan keuntungan di semua peringkat kilang, pemborong, pengedar dan peruncit,” katanya.

Dalam pada itu katanya KPDNHEP sedang berbincang dengan beberapa kementerian dan agensi yang berkaitan untuk mempertingkatkan mekanisme pelaksanaan harga untuk minyak masak bersubsidi dan tidak bersubsi di pasaran bagi mengurangkan beban pengguna dan kerajaan akan memaklumkan hasil dari perbincangan dan mekanisme yang dipersetujui.

Tegasnya KPDNHEP sentiasa memantau bekalan dan harga barangan di pasaran setiap hari.

Pihak Penguat Kuasa tidak akan teragak-agak untk mengambil tindakan di bawah AKHAP 2011 jika terbukti peniaga melakukan pencatutan terhadap harga barang termasuk minyak masak.

Kementerian juga sentiasa proaktif dalam memastikan tiada ketirisan dalam bekalan minyak masak bersubsidi dan KPDNHEP akan melaksanakan kuasa yang diberikan kepada kementerian seperti mengenakan harga kawalan atau harga maksimum jika didapati harga sesuatu barang itu melonjak kepada paras yang tidak munasabah. — AlHijrah Online


MASJID HAGIA SOPHIA AKAN DIBUKA UNTUK BUKAN ISLAM

ANKARA: Masjid Hagia Sophia akan dibuka kepada pelawat dari pelbagai agama yang mengunjungi bangunan bersejarah itu dan tidak hanya dihadkan kepada orang Islam.

Memetik laporan agensi berita Anadolu, jurucakap Kementerian Luar Turki, Hami Aksoy berkata Masjid Hagia Sophia akan kekal sebagai lokasi yang boleh dikunjungi pelawat meski pun status bangunan itu bertukar dari muzium kepada masjid.

“Hagia Sophia akan terus menerima pelawat walaupun berstatus baharu,” kata Aksoy.

Dalam pada itu Aksoy semalam selepas mesyuarat Majlis Luar Negeri Kesatuan Eropah (EU), menegaskan tiada mana-mana pihak yang boleh campur tangan hak kedaulatan Turki berhubung keputusan penukaran status Hagia Sophia.

Tambahnya status Hagia Sophia adalah masalah dalaman dan hak milik Tukri – AlHijrah Online


Kebakaran di Gelang Patah berjaya dikawal

JOHOR BHARU – 70 peratus daripada keseluruhan kawasan hutan dan tanah
pertanian yang terbakar di Gelang Patah berjaya dipadamkam setelah masuk hari
ke-tujuh.

Keadaan setakat ini dilapor terkawal, walaupun kawasan kebakaran terletak
kira-kira 50 meter dari Sekolah Menengah Kebangsaan Tanjung Adang dan 300 meter
dari kawasan penempatan penduduk.

Bagaimanapun, Sekolah Kebangsaan Tanjung Adang dan Sekolah Menengah Kebangsaan
Tanjung Adang yang diarah tutup dua hari bermula hari ini akan beroperasi
semula jika keadaan mengizinkan.

Pengerusi Jawatankuasa Kerajaan Tempatan, Kesejahteraan Bandar dan Alam
Sekitar, Tan Chen Choon berkata, kerajaan negeri memantau rapi perkembangan
proses pemadaman kebakaran kawasan hutan di Kampung Pekajang berikutan keadaan
agak kritikal semalam.

Indeks Pencemaran Udara (IPU) kawasan berkenaan semalam dan hari ini
pula merekodkan bacaan 81 berbanding 63 kelmarin.

Sementara itu, seramai 140 anggota bomba diarah mempertingkatkan proses
pemadaman kebakaran di 4.9-8 hektar kawasan yang masih terbakar.

Parit sejauh tiga kilometer juga sudah digali dan diisi air
mengelilingi kawasan hutan terbakar bagi mengelakkan api merebak ke kawasan
lain.


PEMAKAIAN PELITUP MUKA DIWAJIBKAN BERMULA 1 OGOS – ISMAIL SABRI

KUALA LUMPUR: Kerajaan hari ini mengumumkan penguatkuasaan pemakaian pelitup muka bermula 1 Ogos 2020.

Menteri Kanan (Keselamatan) Datuk Seri Ismail Sabri Yaakob berkata, pemakaian pelitup muka itu diwajibkan di tempat-tempat awam yang sesak dan pengangkutan awam.

“Orang ramai dibolehkan mengunakan pelitup muka yang dijahit sendiri mengikut spesifikasi yang dikeluarkan oleh Pertubuhan Kesihatan Sedunia (WHO).

“Keputusan ini mengambil kira penambahan kluster-kluster baharu yang telah dikenalpasti serta atas nasihat Kementerian Kesihatan Malaysia (KKM),” katanya.

Beliau berkata demikian pada sidang media Perintah Kawalan Pergerakan Pemulihan (PKPP).

Dalam pada itu, beliau juga memaklumkan kerajaan telah memutuskan untuk mengambil tindakan tegas ke atas pemilik ataupun pengusaha kedai makan dan restoran serta pengunjung yang gagal mematuhi peraturan dan Prosedur Operasi Standard (SOP), sama ada kompaun, tindakan mahkamah ataupun penutupan restoran. — AlHijrah Online / Zaim Zamani.


MOHD NA’IM, TENGKU ZAFRUL, SAIFUDDIN NASUTION DAN ZAMBRY ANGKAT SUMPAH SENATOR

KUALA LUMPUR: Empat daripada 28 Jemaah Menteri yang akan menganggotai Kabinet Kerajaan Perpaduan mengangkat sumpah jawatan sebagai Ahli Dewan Negara bagi tempoh sepenggal berkuat kuasa hari ini.

Upacara mengangkat sumpah jawatan berkenaan berlangsung di hadapan Yang Dipertua Dewan Negara Tan Sri Dr Rais Yatim di Bangunan Parlimen, di sini, pada 8.30 pagi.

Mereka yang mengangkat sumpah jawatan itu ialah Ketua Setiausaha Pakatan Harapan (PH) Datuk Seri Saifuddin Nasution Ismail yang akan menerajui Kementerian Dalam Negeri dan bekas Menteri Kewangan Tengku Datuk Seri Zafrul Tengku Abdul Aziz yang dilantik sebagai Menteri Perdagangan Antarabangsa dan Industri.

Turut mengangkat sumpah jawatan senator ialah Setiausaha Agung Barisan Nasional (BN) Datuk Seri Zambry Abd Kadir yang memegang jawatan Menteri Luar dan Ketua Hakim Syarie Datuk Dr Mohd Na’im Mokhtar yang dilantik sebagai Menteri Agama.

Saifuddin Nasution, Zambry dan Mohd Na’im ialah lantikan baharu Ahli Dewan Negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah manakala Tengku Zafrul merupakan lantikan semula setelah diperkenan Seri Paduka.

Sementara itu, Rais ketika berucap pada upacara berkenaan berkata mengikut syarat di bawah Perkara 43 (2)(b) Perlembagaan Persekutuan, untuk menjadi menteri, seseorang itu hendaklah menjadi Ahli Dewan Rakyat atau Ahli Dewan Negara.

“Satu-satunya hal yang baik bagi kita peringati ialah bahawa para senator yang dilantik sebagai menteri atau timbalan menteri adalah juga juara terbaik bagi membela dan menegapkan institusi senat sebagai badan legislatif tertinggi negara kita,” katanya sambil mengalu-alukan pelantikan mereka sebagai Ahli Dewan Negara.

Di samping itu, Rais juga menyeru semua senator agar meneliti kembali senarai tugas kolektif untuk Indeks Capaian Utama masing-masing mulai 2023.

“Mari kita perkasakan kembali Reformasi Institusi Parlimen yang dicadangkan dan kita semarakkan agenda pembaharuan ini untuk melunaskan tanggungjawab yang telah diamanahkan kepada kita,” katanya.

Terdahulu, Rais merakamkan ucapan tahniah kepada Datuk Seri Anwar Ibrahim atas pelantikannya sebagai Perdana Menteri ke-10 pada 24 Nov lepas.

“Semoga Malaysia akan terus dipacu kecemerlangannya di bawah pentadbiran Yang Berhormat Datuk Seri (Anwar),” katanya.

Rais juga menyampaikan penghargaan kepada bekas Perdana Menteri Datuk Seri Ismail Sabri Yaakob yang telah menerajui negara sebagai Perdana Menteri Kesembilan.

Semalam, Perdana Menteri Datuk Seri Anwar Ibrahim mengumumkan pelantikan dua Timbalan Perdana Menteri serta 28 Jemaah Menteri yang akan menganggotai Kabinet Kerajaan Perpaduan.–AlHijrah Online


KEBENARAN UMRAH RAKYAT MALAYSIA DIJANGKA TAHUN INI

KUALA LUMPUR: Rakyat Malaysia dijangka berpeluang mengerjakan ibadah umrah tahun ini jika kes jangkitan COVID-19 dalam negara  turun  dan mencapai sasaran 80 peratus penduduk divaksin.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, ia juga bergantung kepada prosedur operasi standard (sop) yang ditetapkan Kementerian Kesihatan Malaysia, Majlis Keselamatan Negara (MKN) serta SOP Arab Saudi.

Saksikan laporan Berita Alhijrah siaran 5 Ogos 2021. – AlHijrah Online


IKUT JALAN YANG DIREDHAI ALLAH, NASIHAT ZULKIFLI KEPADA PENDAKWAH HASIL PROGRAM REALITI

KUALA LUMPUR: Menteri di Jabatan Perdana Menteri (Agama) Senator Datuk Dr Zulkifli Mohamad Al-Bakri menerima kunjungan pendakwah hasil rancangan realiti Imam Muda, Pencetus Ummah dan Dai’ Milenia, hari ini.

Menurut hantaran yang dimuat naik dalam akaun Facebook Dr Zulkifli, pertemuan itu diadakan sebagai platform memberi nasihat serta berpesan kepada mereka untuk tetap di atas jalan yang diredhai Allah.

“Dunia dakwah hakikatnya tidak sekadar apa yang dizahirkan di Instagram, Facebook, Twitter hatta TikTok.

“Realiti di luar sana jauh lebih berat dengan 1001 cabaran yang menanti,” katanya.

Tambah Dr Zulkifli, populariti dan kemasyhuran serta pujian yang diperoleh hanya nikmat yang sementara, dan perkara itu amat ditakuti para salafussoleh.

Dalam masa yang sama, ucapan tahniah dizahirkan buat barisan pendakwah yang sedang menyambung pengajian peringkat Sarjana dan PhD atau yang sudah memiliknya.

“Itu adalah sejuzuk tanda komitmen anda kepada ilmu.

“Sibukkan diri kita dengan melengkapkan diri dengan ilmu dan amal kerana anda telah mewaqafkan diri anda untuk ummah,” ujar beliau.

Dalam pertemuan tersebut, turut dihadiri IM Asyraf, IM Hizbur, IM Hassan, IM Fakhrul, PU Riz, PU Salman, PU Hafiz, PU Rahmat, PU Amin, PU Akram, PU Syed, Dai Fuad, Dai Aiman, Dai Hazman, Dai Afiqah dan Dai Wan.–AlHijrah Online


TENTERA MAUT SEMASA JALANI LATIHAN MENEMBAK, BOM LEMPAR – TUDM

KUALA LUMPUR: Tentera Udara Diraja Malaysia (TUDM) mengesahkan kematian seorang anggota TUDM ketika menjalani latihan menembak dan bom lempar, hari ini.

Bahagian Perhubungan Awam TUDM dalam kenyataannya memaklumkan, kejadian yang turut mencederakan dua jurulatih itu berlaku di Tapak Latihan Grenade Asas, Lapang Sasar Kem Syed Sirajuddin, Gemas Negeri Sembilan.

Dalam kejadian sekitar 12.10 tengah hari tadi, mangsa yang juga penuntut kursus peningkatan pembantu pertahanan kelas 1 Siri 78/23 disahkan meninggal dunia di tempat kejadian.

“Dua jurulatih yang mengalami kecederaan itu pula diberikan rawatan awal di Hospital Tentera Darat Gemas dan telah dirujuk ke Hospital Segamat.

“Pihak TUDM telah menghubungi waris anggota TUDM yang terlibat dan menyerahkan kes kepada pihak Polis Diraja Malaysia (PDRM) untuk siasatan lanjut. TUDM akan menubuhkan satu Lembaga Penyiasatan bagi mengenal pasti punca kejadian,” katanya hari ini.

Dalam pada itu, TUDM menggesa semua pihak agar tidak menyebarkan sebarang spekulasi sehingga siasatan selesai dan menghormati sensitiviti keluarga anggota yang terlibat.

“Maklumat perkembangan insiden akan dimaklumkan dari semasa ke semasa,” katanya.—AlHijrah Online


PENSIJILAN HALAL: JAKIM NAFI DAKWAAN PEGAWAI MINTA RASUAH

KUALA LUMPUR: Jabatan Kemajuan Islam Malaysia (JAKIM) hari ini menafikan keras tuduhan bahawa pegawainya terbabit rasuah dengan meminta wang bayaran bagi tujuan pensijilan halal.

Dakwaan itu merujuk kepada artikel “Malaysia Halal Crisis” tulisan Murray Hunter yang disiarkan di laman sesawang Asia Sentinel bertarikh 10 Oktober 2019 yang mempersoalkan isu integriti dan kompetesi pegawai JAKIM dalam Pensijilan Halal Malaysia.

Ketua Pengarahnya, Datuk Mohamad Nordin Ibrahim dalam kenyataan
di sini menafikan keras tuduhan itu.

Katanya, JAKIM komited untuk memastikan Pensijilan Halal
Malaysia berjalan berlandaskan undang-undang dan mematuhi peraturan serta tidak
akan sama sekali berkompromi dalam isu integriti.

“JAKIM menafikan pertuduhan yang dibuat oleh Murray Hunter berkaitan pegawai JAKIM meminta bayaran sebanyak RM50,000 bagi tujuan pendaftaran premis pemprosesan daging halal di Kuala Lumpur.

“JAKIM mempunyai mekanisma kawalan dan mengamalkan sistem integriti yang tinggi dan telus bagi mengelakkan berlakunya amalan rasuah di kalangan pegawai dan kakitangannya.

“Mekanisma ini termasuklah kerjasama rapat dengan Suruhanjaya Pencegahan Rasuah Malaysia (SPRM) di samping penempatan pegawai SPRM secara sepenuh masa di bahagian yang berisiko tinggi berlakunya rasuah,” kata Mohamad Nordin dalam kenyataan yang dimuatnaik ke Facebook rasmi beliau.

Mohamad Nordin
juga menyeru pihak terbabit, termasuk penulis tampil
mengemukakan bukti dan pihaknya bersedia mengambil tindakan sewajarnya
berlandaskan undang-undang.

“Isu ini amat serius kerana ianya boleh menyebabkan reputasi Halal Malaysia tercemar dengan fitnah dan tuduhan tidak berasas,” katanya.

Sebelum ini, Menteri di Jabatan Perdana Menteri, Datuk Seri Dr Mujahid Yusof Rawa dilaporkan berkata terdapat cubaan pihak tertentu yang mahu memburukkan reputasi JAKIM dan Pensijilan Halal Malaysia. – AlHijrah Online


MUNAQASYAH KEDUA ISU KALIMAH ALLAH DUA MINGGU LAGI

KUALA PERLIS: Perbincangan kedua berhubung penggunaan kalimah ‘Allah’ akan diadakan dalam tempoh kira-kira dua minggu lagi, melibatkan pakar panel akidah dan undang-undang daripada Jabatan Kemajuan Islam Malaysia (JAKIM).

Lapor BERNAMA, menurut Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, munaqasyah (perbincangan khas) yang diadakan adalah dari sudut perundangan dan memperkasakan apa juga fatwa berkaitan kalimah ‘Allah’.

Tambahnya, hasil munaqasyah pertama berkaitan isu tersebut sudah dikemukakan kepada Majlis Raja-Raja pada 17 Mac lalu.

Sebelum ini, Mahkamah Tinggi Kuala Lumpur telah memutuskan pada 10 Mac lepas, penganut agama Kristian seluruh negara boleh menggunakan kalimah ‘Allah’ termasuk tiga perkataan Arab (Baitullah; Kaabah; Solat) dalam penerbitan agama mereka bagi tujuan pendidikan.

Bagaimanapun, Kementerian Dalam Negeri dan Kerajaan Malaysia memfailkan rayuan terhadap keputusan Mahkamah Tinggi itu di Pejabat Pendaftar Mahkamah Tinggi pada 15 Mac lepas.—AlHijrah Online


DUA KENDERAAN TERTIMBUS DALAM TANAH RUNTUH

IPOH: Dua kenderaan dipercayai tertimbus dalam kejadian tanah runtuh di Seksyen 27 hingga Seksyen 30, Jalan Simpang Pulai-Cameron Highlands di sini hari ini.

Jurucakap Jabatan Bomba dan Penyelamat Malaysia (JBPM) Perak berkata, pihaknya menerima panggilan mengenai kejadian itu kira-kira jam 1.44 tengah hari tadi.

Difahamkan kenderaan yang tertimbus dalam tanah runtuh tersebut ialah sebuah lori dan sebuah kereta.

“Sepasukan anggota dari Balai Bomba dan Penyelamat (BBP) Simpang Pulai dihantar ke lokasi kejadian untuk operasi mencari dan menyelamat. Setibanya jentera di lokasi, didapati tanah runtuh menghalang laluan utama ke Cameron Highlands.

“Setakat ini seorang pemandu lori memberi reaksi daripada runtuhan berkenaan dan pihak bomba sedang menjalankan kerja mengalihkan tanah runtuh dan menyelamat semua mangsa terlibat,” katanya.

Bagaimanapun, beliau memaklumkan jumlah mangsa terlibat masih belum dapat dipastikan.

Tanah runtuh itu menyebabkan laluan kedua-kedua arah ditutup kepada semua aliran kenderaan.—AlHijrah Online


Nyawa kanak-kanak Syria tiada harga

SYRIA – Sekurang-kurangnya 130 kanak-kanak Syria terbunuh sejak 26 April 2019 hingga minggu pertama Julai 2019.

Mereka antara 544
orang awam yang menjadi korban keganasan serangan berterusan yang dilancarkan
tentera regim Bashar al Assad dan sekutunya, Rusia di utara Syria, terutama di
Idlib.

“Tentera Rusia dan
sekutunya, Syria dengan sengaja menjadikan orang awam sebagai sasaran dan
sejumlah kemudahan perubatan telah dibom,” kata Pengerusi Syrian Network for
Human Rights (SNHR) Fadel Abdul Ghany.

Khamis lepas, sebuah
hospital di Kafr Nabl menjadi sasaran ke-30 serangan udara ke atas pusat
kemudahan perubatan.

The Guardian dalam
laporannya menjelaskan, serangan menggunakan bom kluster dan senjata terlarang
dibuat dengan niat untuk melumpuhkan kehidupan seharian penduduk di kawasan
berkenaan sehinggaa menyebabkan berpuluh perkampungan dan bandar musnah.

Kesan akibat serangan
sejak dua bulan lepas ke atas Idlib disifatkan sebagai kempen paling teruk
selepas wilayah itu jatuh sepenuhnya ke tangan kumpulan penentang Bashar pada
2015.

“Seluruh kampung dan
bandar telah kosong,” kata jurucakap White Helmets, Ahmad al Sheikho.

Menurut Pertubuhan
Bangsa-Bangsa Bersatu (PBB), pengeboman tanpa henti menyebabkan
sekurang-kurangnya 300,000 penduduk terpaksa meninggalkan kediaman
masing-masing dan kini berlindung di kawasan berhampiran sempadan Syria-Turki
bagi menyelamatkan nyawa.

Bulan lepas, 11 pertubuhan kemanusiaan memberi amaran yang Idlib berada di ambang bencana di mana lebih tiga juta orang awam termasuk sejuta kanak-kanak berada dalam keadaan berisiko.


GEMPA BUMI: MALAYSIA HANTAR BANTUAN KE DAMSYIK

KUALA LUMPUR: Simpati dengan mangsa gempa bumi di Syria, Malaysia telah menghantar 42 tan barangan bantuan ke Damsyik.

Perdana Menteri Datuk Seri Anwar Ibrahim berkata, bantuan hasil sumbangan kerajaan, badan bukan kerajaan (NGO) dan orang awam itu dihantar semalam menerusi dua pesawat A400M milik Tentera Udara Diraja Malaysia (TUDM).

“Saya amat terkesan dengan keprihatinan Rakyat Malaysia terhadap nasib mangsa gempa bumi di Syria dan Turkiye.

“Saya mendoakan Misi Bantuan Kemanusiaan Ke Syria oleh pasukan sukarelawan Malaysia ini dipermudahkan, Insyaallah,” katanya dalam hantaran di Facebook.

Setakat ini, lebih 46,000 nyawa terkorban akibat gempa bumi di Turkiye dan Syria yang melanda dua negara itu, 6 Februari lepas.

Angka korban di Turkiye mencecah 40,642 manakala lebih 5,800 dilapor maut di Syria sejak 12 hari lalu.—AlHijrah Online


SEMANGAT PATRIOTISME, KANAK-KANAK BERUNIFORM SAMBUT MERDEKA

PUTRAJAYA: Kanak-kanak beruniform Polis Diraja Malaysia (PDRM) dan Angkatan Tentera Malaysia (ATM) ketika menghadiri Sambutan Hari Kebangsaan ke-66 di Putrajaya hari ini menunjukkan semangat patriotisme mereka di usia muda.

Menurut Wan Qalish, 9 tahun, minat terhadap pasukan Angkatan Tentera Malaysia (ATM) menjadikan dia dan adiknya bersemangat untuk memperagakan baju seragam tersebut hari ini.

“Saya dan adik sangat suka tentera, jadi kami bersemangat untuk datang hari ini kerana boleh memakai baju tentera,” katanya pada AlHijrah Online.

Ibu mereka, Suhana Hasan, 35 tahun, meluahkan rasa teruja dan gembira kerana dapat membawa anak-anak merasai sendiri sambutan merdeka di Putrajaya.

“Kami tiba di Putrajaya seawal jam 4 pagi untuk bersedia dan mendapatkan tempat di bahagian hadapan memandangkan anak-anak masih kecil dan sukar untuk menyaksikan pertunjukkan sekiranya berada di bahagian belakang,” katanya.

Suhana juga berkongsi, idea memakai pakaian beruniform itu juga datang dari anak-anaknya yang sangat teruja dengan badan beruniform berkenaan. — AlHijrah Online


BAYI 11 BULAN MAUT JATUH DARI TINGKAT 3

KUALA LUMPUR: Seorang bayi perempuan berusia 11 bulan maut selepas terjatuh dari tingkat 3 kediaman keluarganya di Blok D, PPR Sri Aman, Jalan Aman Putra, Kuala Lumpur.

Ketua Polis Sentul, ACP Beh Eng Lai berkata siasatan di tempat kejadian mendapati mangsa dikatakan sedang bermain bersama abang, kakak dan sepupunya di atas katil bahagian atas bersebelahan dengan tingkap yang berada dalam bilik pertama rumah.

“Menurut pengadu katil telah dirapatkan ke bahagian tingkap untuk mengemas bilik tersebut.

“Tingkap di dalam bilik itu tidak mempunyai pagar dan katil telah diletakkan di tengah tingkap tanpa sebarang halangan,” katanya dalam kenyataan pada Isnin.

Menurut Eng Lai, siasatan lanjut mendapati tiada sebarang unsur jenayah ditemui dalam insiden tersebut.

Mangsa telah dibawa ibunya ke Hospital Selayang, Selangor untuk mendapatkan rawatan dan apabila tiba di Unit Kecemasan Hospital Selayang, mangsa telah disahkan meninggal dunia oleh pegawai perubatan.

Mayat mangsa kemudian dirujuk ke Unit Forensik Hospital Selayang untuk dibedah siasat bagi mengenalpasti punca kematian.

“Hasil laporan bedah siasat yang dilakukan mendapati kematian berpunca daripada kecederaan parah di bahagian kepala akibat jatuh dari tempat tinggi.

“Kes diklasifikasikan sebagai mati mengejut (SDR),” kata Eng Lai.

Polis Sentul menyeru orang ramai yang mempunyai sebarang maklumat berkaitan kes ini untuk menghubungi Bilik Gerakan IPD Sentul di talian 03-4048 2206, Hotline Polis Kuala Lumpur di talian 03-2115 9999 atau mana-mana Balai Polis yang berdekatan. — AlHijrah Online


OMICRON: DUA MASJID SUCI KEMBALI LAKSANA PENJARAKAN FIZIKAL, PEMAKAIAN PELITUP MUKA

RIYADH: Penjarakan fizikal serta pemakaian pelitup muka sewaktu melaksanakan ibadah di dua masjid suci, Masjidil Haram dan Masjid Nabawi, diwajibkan semula, bermula hari ini.

Menurut Presiden Umum Hal Ehwal Masjidil Haram dan Masjid Nabawi Sheikh Dr Abdul Rahman Abdulaziz Al-Sudais, keputusan tersebut mula berkuatkuasa pada 7 pagi, 30 Disember.

Pihak berkuasa Arab Saudi dalam satu kenyataan memaklumkan, pelaksanaan semula penjarakan fizikal dalam kalangan jemaah umrah dilakukan dengan penjarakan sejadah serta pelaksanaan tawaf bagi menjaga kesihatan dan keselamatan jemaah.

Sebelum ini, kerajaan Arab Saudi kembali melaksanakan prosedur operasi standard (SOP) COVID-19 seperti penjarakan fizikal dan pemakaian pelitup muka di kesemua tempat tertutup dan terbuka, bermula Khamis.

Menurut Kementerian Dalam Negeri Arab Saudi, keputusan tersebut dibuat susulan peningkatan kes harian jangkitan COVID-19 di negara tersebut yang mencatatkan 602 kes jangkitan baharu setakat 28 Disember.

Sementara itu, pihak Presiden Umum menyeru semua jemaah dan pekerja di dua masjid suci itu untuk mematuhi langkah berjaga-jaga dengan mengamalkan pemakaian pelitup muka serta penjarakan fizikal.—AlHijrah Online


BEKAS PM JEPUN SHINZO ABE MENINGGAL DUNIA

TOKYO: Bekas Perdana Menteri Jepun Shinzo Abe yang ditembak ketika berucap di Nara, Jepun, disahkan telah meninggal dunia.

MENYUSUL LANJUT.


WANITA MAUT DIKELAR DALAM PERGADUHAN

SERI KEMBANGAN: Seorang wanita ditemui maut dengan kesan kelar di leher dipercayai akibat pergaduhan.

Mangsa yang juga pemilik perniagaan peti keselamatan ditemui terbaring di hadapan kedainya dekat Serdang Perdana, Sri Kembangan malam tadi.

Ketua Polis Daerah Serdang, Asisten Komisioner A. A. Anbalagan berkata, pihaknya menerima maklumat awam yang mendakwa terdapat kejadian pergaduhan membabitkan kecederaan.

Katanya, sebaik tiba, polis mendapati mangsa yang berusia 29 tahun itu ditemui terbaring di hadapan premis perniagaan dengan keadaan berlumuran darah dan kesan kelar di leher.

Ujarnya, suspek dipercayai sempat melarikan diri sejurus selepas kejadian.

Motif pergaduhan dan pembunuhan masih dalam siasatan dan kes disiasat mengikut Seksyen 302 Kanun Keseksaan. –AlHijrah Online


AHLI MKT UMNO POSITIF COVID-19

KUALA LUMPUR: Seorang pemimpin UMNO yang merupakan ahli Majlis Kerja Tertinggi (MKT) disahkan positif COVID-19.

Sebelum ini, ahli MKT berkenaan yang merupakan pemimpin kanan UMNO Bahagian di Selangor itu, telah menghadiri Mesyuarat MKT di Janda Baik, Pahang pada Jumat lalu.

Sejurus itu, beberapa pemimpin tertinggi UMNO yang turut bersama dalam mesyuarat tersebut dilaporkan telah melakukan ujian saringan dengan segera.

Media sebelum ini melaporkan ahli Majlis Tertinggi UMNO mengadakan mesyuarat di Institut Latihan Memperkasakan Ummah (ILMU) yang dipengerusikan Presiden UMNO, Datuk Seri Ahmad Zahid Hamidi.—AlHijrah Online


EBIT LEW BELI 500 TAB SUMBANGAN TMJ

JOHOR BAHRU: Pendakwah Ustaz Ebit Lew membeli 500 unit tab untuk pelajar yang memerlukan, hasil sumbangan Tunku Mahkota Johor, Tunku Ismail Sultan Ibrahim sebanyak RM200,000.

Menurut hantaran di Facebook Ebit Lew, pembelian tab tersebut akan diagihkan kepada pelajar yang kurang kemampuan bagi memudahkan proses Pengajaran dan Pembelajaran di Rumah (PdPR).

“Doakan ya. Terima kasih TMJ. Saya gunakan (wang sumbangan) untuk beli 500 tablet untuk 500 pelajar bagi mengikuti kelas online.

“Syukur dah sampai. Hari ini kami akan agihkan pada yang memerlukan. Semoga menjadi asbab kebaikan,” katanya.

Terdahulu, TMJ berkenan menerima kunjungan Ebit dan menyampaikan sumbangan berjumlah RM200 ribu bagi melancarkan misi sumbangannya di Istana Bukit Pelangi.

Tunku Ismail menzahirkan rasa kagum dengan usaha Ebit yang sering menolong rakyat terutamanya golongan asnaf dan daif yang memerlukan bantuan dengan sumbangan dan usaha-usaha kebajikan.—AlHijrah Online


PRK: 205,810 PENGUNDI MEMILIH WAKIL RAKYAT DI PARLIMEN PULAI, SIMPANG JERAM HARI INI

JOHOR BAHRU: Sebanyak 205,810 pengundi berdaftar akan memilih wakil rakyat mereka pada Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, hari ini.

Menurut Suruhanjaya Pilihan Raya (SPR), data itu merupakan angka yang diambil kira selepas proses pengundian awal selesai, Selasa lepas (5 Sept) melibatkan 831 pemilih polis dan penghantaran 304 undi pos, sebelum itu.

Tempoh 14 hari berkempen bagi kedua-dua PRK itu berakhir pada pukul 11.59 malam tadi.

Tepat pukul 8 pagi hari ini, 61 pusat mengundi akan dibuka, melibatkan 47 pusat mengundi dengan 294 saluran di Parlimen Pulai, manakala terdapat 14 pusat mengundi membabitkan  68 saluran di DUN Simpang Jeram, akan dibuka sehingga pukul 6 petang.

Sementara itu, Jabatan Meteorologi Malaysia (MetMalaysia) meramalkan keadaan cuaca hujan di sebelah pagi di kedua-dua kawasan, manakala ribut petir pada waktu petang.

Kedua-dua PRK Parlimen Pulai dan DUN Simpang Jeram akan menyaksikan saingan tiga penjuru antara calon Pakatan Harapan (PH), Perikatan Nasional (PN) dan calon bebas.

Bagi Pulai, calon PH Suhaizan Kaiat akan bertemu Zulkifli Jaafar (PN) dan calon bebas Samsudin Mohamad Fauzi, manakala di Simpang Jeram, Nazri Abdul Rahman (PH) akan bertemu pakar bedah Dr Mohd Mazri Yahya (PN) dan calon bebas S. Jeganathan.

PRK kedua-dua kerusi tersebut diadakan susulan kekosongan luar jangka akibat pemergian penyandangnya Datuk Seri Salahuddin Ayub pada 23 Julai lepas. — AlHijrah Online


CUACA PANAS: PERAK AKAN ADAKAN SOLAT SUNAT ISTISQA – JAIPk

IPOH: Jabatan Agama Islam Perak (JAIPk) akan mengeluarkan arahan kepada semua masjid di Perak supaya mengadakan solat sunat istisqa bagi memohon hujan berikutan fenomena cuaca panas yang melanda negara ketika ini.

Pengarah JAIPk Harith Fadzilah Abdul Halim berkata arahan itu mungkin dikeluarkan esok atau dalam masa terdekat.

“Kita akan buat (solat sunat Istisqa) dalam masa terdekat sebab kita tengok awan ada nampak nak hujan pula, tetapi insya-Allah kita akan buat.

“Mungkin kita arahkan hari esok, esok saya akan keluarkan surat mungkin Selasa, Rabu kalau masih lagi cuaca begini (panas) kita akan teruskan,” katanya kepada pemberita selepas Majlis Sambutan Hari Raya Aidilfitri 2023 JAIPk bersama Persatuan Cina Muslim Ipoh di sini hari ini.

Beliau berkata demikian ketika ditanya sama ada Perak akan mengadakan solat sunat istisqa atau solat sunat meminta hujan ekoran cuaca panas ketika ini.

Pada 10 Mei, Jabatan Meteorologi Malaysia (MetMalaysia) mengeluarkan status cuaca panas tahap satu (berjaga-jaga) bagi empat kawasan di Semenanjung dan satu kawasan di Sarawak, antaranya melibatkan Hulu Perak, Kinta dan Manjung di Perak.

Tahap berjaga-jaga apabila suhu maksimum harian mencecah 35 hingga 37 darjah Celsius sekurang-kurangnya selama tiga hari berturut-turut

Sementara itu, ditanya mengenai ajaran meragukan di sebuah banglo lama terbiar di Bagan Serai, Harith Fadzilah berkata JAIPk akan segera bertindak sekiranya menerima laporan berlakunya perkara tersebut.

“Setakat ini masih belum menerima apa-apa laporan, tetapi jika betul kejadian itu berlaku kita akan bertindak segera. Tindakan seterusnya kita akan buat siasatan, lepas itu baru kita akan kenal pasti adakah ajaran itu meragukan atau sebaliknya.

“Kita akan tengok bagaimana acara ajaran itu berjalan sebab kita akan buat kertas (laporan) untuk bawa ke jawatankuasa fatwa yang akan memutuskan sama ada ajaran itu sesat atau tidak,” katanya.

Harith Fadzilah berkata sekiranya didapati ajaran itu bertentangan dengan agama Islam, JAIPk akan mengangkat perkara itu kepada Sultan Perak Sultan Nazrin Shah untuk digazetkan atau diwartakan sebagai ajaran yang meragukan.

Pada 3 Mei, media melaporkan sebuah banglo lama yang terbiar di Bagan Serai dipercayai dijadikan tempat menjalankan aktiviti pemujaan nombor ekor oleh pihak tidak bertanggungjawab. — AlHijrah Online


TIGA NELAYAN KUALA KEMASIN DIKHUATIRI HILANG

BACHOK: Tiga nelayan yang keluar memukat ikan di Kuala Kemasin di sini, dikhuatiri hilang sejak 3 pagi semalam dipercayai selepas berlakunya ribut dan kabus tebal.

Isteri seorang daripada mangsa, Nik Suliana Bikri Kamal, 41, berkata suaminya Rohaimi Ahmad, 47, anak mereka Nik Muhamad Shafiq Abdul Hafiz, 21, dan kawannya Amir Zulfikar Che Wil, 29, keluar dari kuala tersebut dengan menaiki bot yang dipinjam daripada menantu mereka Raja Mohd Shamsul Amir Raja Ismail, menuju Pantai Sabak, Kota Bharu.

“Biasanya pukul 3 atau 4 petang mereka sudah balik dan membawa tangkapan, tetapi sehingga jam tersebut mereka tidak muncul dan usaha pencarian dilakukan bermula 6 petang semalam,” katanya ketika ditemui di Kampung Kemasin di sini, hari ini.

Ibu kepada 10 anak itu berkata Raja Mohd Shamsul memaklumkannya nelayan lain memberitahu bot mangsa pulang awal dan disangkakan sudah sampai di Jeti Kuala Kemasin.

Nik Suliana berkata ketiga-tiga mereka sudah biasa ke laut dan berpengalaman lebih 10 tahun menangkap ikan.

“Mungkin berlaku perubahan cuaca dan mereka tersasar laluan ke tempat lain. Apapun kita berdoa mereka selamat,” katanya.

Sementara itu Ketua Operasi Mencari dan Menyelamat (SAR) Leftenan Ishak Rahmat daripada Agensi Penguatkuasaan Maritim Malaysia (APMM) Kelantan yang mengesahkan kejadian itu, berkata enam anggota agensi itu di darat dan lapan anggota di laut ditugaskan dalam operasi tersebut. — AlHijrah Online


ABU MAYAT CHIN PENG: POLIS RAKAM KETERANGAN 10 SAKSI

KUALA LUMPUR: Seramai 10 saksi telah diambil keterangan bagi membantu siasatan berhubung sekumpulan yang membawa pulang abu mayat mendiang bekas pemimpin Parti Komunis Malaya (PKM), Chin Peng ke Perak pada 16 September lalu.

Pengarah Jabatan Siasatan Jenayah Bukit Aman, Datuk Huzir Mohamed berkata, pihaknya telah merakam keterangan pengadu, editor sebuah portal berita, wartawan, pembawa abu mayat dan individu yang terlibat dalam upacara yang dijalankan.

“Siasatan masih lagi dijalankan dan beberapa tindakan akan diambil termasuklah mendapatkan keterangan pakar sejarah, laporan daripada Suruhanjaya Komunikasi dan Multimedia Malaysia (SKMM), Jabatan Imigresen Malaysia, Pendaftar Pertubuhan, Kementerian Kesihatan Malaysia dan Jabatan Kastam Diraja Malaysia bagi membantu siasatan,” katanya melalui kenyataan media, tadi.

Huzir berkata, sehingga kini, sebanyak 11 laporan polis telah dibuat berkenaan isu tersebut.

“Kertas siasatan dan cadangan tindakan akan dirujuk ke Pejabat Peguam Negara berdasarkan hasil siasatan,” katanya.

Kes disiasat mengikut Seksyen 504 dan 505 (C) Kanun Keseksaan serta Seksyen 233 Akta Komunikasi dan Multimedia 1998.

Media sebelum ini melaporkan abu mayat Chin Peng atau nama sebenarnya Ong Boon Hua telah dibawa masuk ke Malaysia pada 16 September lepas dan ditabur ke laut berhampiran Lumut, Perak dan di hutan Banjaran Titiwangsa tanpa sebarang tugu atau jirat. — SINAR HARIAN


JOHOR DIJANGKA TERIMA HUJAN LEBAT HINGGA HUJUNG MINGGU INI

JOHOR BAHRU: Johor dijangka terus menerima hujan lebat hingga hujung minggu ini susulan terdapat perubahan ketara pada cuaca setempat di lokasi tempatan serta kadar keamatan (intensity) hujan di beberapa lokasi.

Pengarah Pelestarian Kampus Universiti Teknologi Malaysia Prof Madya Ir Dr Mohd Fadhil Md Din berkata Jabatan Meteorologi Malaysia (MetMalaysia) juga sudah mengeluarkan kenyataan rasmi mengenai fasa Monsun Timur Laut yang menyebabkan keadaan hujan lebat ini.

Justeru, beliau yang juga Pensyarah Kejuruteraan Alam Sekitar dan Pelestarian UTM, berkata rakyat negeri ini dinasihatkan agar sentiasa berwaspada terutama bagi mereka yang tinggal di kawasan berisiko banjir, selain sentiasa mendengar arahan pihak berkuasa.

“Kita kini berada dalam fasa Monsun Timur Laut yang dijangka berakhir awal Mac ini. Sepatutnya (fasa kekerapan hujan lebat) berakhir pertengahan Januari seperti tahun sebelumnya tapi kelihatan terdapat perubahan ketara hingga ke Februari dan Mac, manakala pada April akan berlaku peralihan monsun yang menyebabkan keamatan hujan berkurangan.

“Oleh itu, kita dapat lihat trend keamatan taburan hujan yang tinggi seperti di Segamat, Kota Tinggi dan Kluang dalam beberapa hari ini,” katanya ketika dihubungi Bernama di sini hari ini.

Mohd Fadhil berkata pelbagai faktor mempengaruhi perubahan cuaca antaranya taburan angin di kawasan tropika, iaitu perubahan sedikit pun akan mempengaruhi atau membawa perubahan ketara kepada cuaca mikro di kawasan tempatan serta luruan angin monsun.

“Contohnya, di Johor Bahru baru-baru ini hujan lebat melebihi tiga jam tetapi di lokasi lain taburan hujannya sederhana dan ini disebabkan pengaruh cuaca mikro,” katanya.

Selain itu, menurutnya kadar purata keamatan hujan sebanyak 110 milimeter (mm) yang direkodkan di 23 stesen hujan di Segamat semalam, disifatkan sangat tinggi yang boleh mengakibatkan banjir berbanding kadar purata keamatan hujan minimum sehari sebanyak 10 hingga 15mm.

“Saya rasa pihak berkuasa banyak mengeluarkan maklumat awam, analisis dan informasi awal berkenaan banjir, jadi bergantung kepada agensi dan pihak berkuasa tempatan yang berkaitan untuk buat tindakan supaya komuniti siap siaga.

“Saya pasti Jabatan Pengairan dan Saliran juga sudah mula menggerakkan usaha penyelenggaraan sungai serta parit sebagai usaha berterusan. Yang penting, kena ada kesedaran di pihak masyarakat supaya jangan membuang sampah serta buat persediaan lain bagi mengurangkan impak banjir,” katanya.

Mengikut data laman sesawang publicinfobanjir.water.gov.my, daerah Kota Tinggi dan Kluang turut mencatatkan kadar purata keamatan hujan yang tinggi, masing-masing menerima 148 mm di 18 stesen dan 116 mm di tujuh stesen cerapan hujan semalam.

Setakat 2 petang ini, jumlah mangsa banjir di negeri ini terus meningkat kepada 4,207 orang daripada 1,164 keluarga yang kini ditempatkan di 45 pusat pemindahan sementara di Segamat, Muar, Kluang, Kota Tinggi, Batu Pahat dan Mersing. — AlHijrah Online


DUA MURID SEKOLAH RENDAH DI PAHANG DIJANGKITI INFUENZA A

KUANTAN: Dua murid sekolah rendah di Pahang disahkan dijangkiti virus Influenza A, kata Pengarah Pendidikan Pahang, Datuk Dr Tajuddin Mohd Yunus.

Beliau berkata mangsa pertama ialah murid tahun lima di sebuah sekolah di Raub yang dipercayai mula dijangkiti penyakit itu pada Khamis lalu selepas dibawa ke klinik kerana demam.

“Pihak sekolah dimaklumkan oleh ibu bapa kanak-kanak itu yang membawanya ke sebuah hospital swasta di Kuala Lumpur dan difahamkan telah diberi arahan kuarantin selama lima hari bermula Khamis lalu,” katanya menerusi kenyataan media, di sini, hari ini.

Tajuddin berkata kes kedua direkodkan di Kuantan melibatkan murid tahun dua yang kini sedang mendapat rawatan di sebuah hospital swasta di daerah ini.

Katanya, bapa murid itu memaklumkan anaknya menghidap Influenza A selepas pihak sekolah menghubungi keluarga itu semalam, selepas murid itu gagal hadir ke sekolah bermula 6 Jan lalu.

Beliau berkata Pejabat Kesihatan Daerah telah dimaklumkan mengenai kejadian itu supaya langkah sewajarnya dapat dilakukan bagi mengawal penularan virus itu. — BERNAMA


‘SAYA CABAR AL JAZEERA BERI NAMA NEGARA YANG BERI KEBEBASAN KEPADA PATI’ – ISMAIL SABRI

KUALA LUMPUR: Agensi berita Al Jazeera hari ini dicabar Malaysia untuk menamakan negara yang memberi kebebasan kepada Pendatang Asing Tanpa Izin (PATI).

Ia selepas Al Jazeera menerbitkan dokumentari yang mendakwa Malaysia bersifat perkauman dalam mengendalikan PATI ketika penularan COVID-19.

Menteri Kanan (Keselamatan) Datuk Seri Ismail Sabri Yaakob berkata apa yang dilakukan Malaysia adalah berlandaskan undang-undang bukannya kerana sifat perkauman.

“Jabatan Imigresen Malaysia menggunakan Akta Imigresen untuk tahan mereka yang tiada dokumen yang sah atau langsung tiada dokuman.

“Kita boleh tanya nama negara yang membenarkan warga asing yang tiada dokumen atau tidak sah boleh bebas di negara mereka?” kata Ismail Sabri pada sidang media Perintah Kawalan Pergerakan Pemulihan di Putrajaya.

Ismail Sabri berkata beliau mengalu-alukan Al Jazeera untuk menamakan negara yang memberikan kebebasan tersebut.

“Saya cabar Al Jazeera negara mana yang beri kebebasan kepada warga asing tidak berdokumen. Jawapan saya tiada. Tetapi kalau Al Jazeera ada senarai tersebut silakan,” katanya.

Ismail Sabri berkata walaupun PATI masuk ke negara ini secara haram namun kerajaan tidak mengabaikan mereka ketika penularan COVID-19.

Kerajaan menanggung penuh kos saringan COVID-19 yang dijalankan ke atas PATI malah mereka yang dikesan positif diberikan rawatan di lokasi khas di MAEPS, Serdang sebelum dihantar ke depoh-depoh tahanan imigresen.

Dakwaan kanak-kanak PATI digari juga adalah tidak benar sama sekali.

“Ini pembohongan secara terbuka. Kanak-kanak tidak digari malah mereka ini diasingkan bersama ibu bapa di termpat khas di depoh tahanan dan tidak dicampurkan dengan tahanan lain,” kata Ismail Sabri.

Ismail Sabri berkata Al Jazeera dituntut untuk memohon maaf kepada seluruh rakyat Malaysia atas tuduhan yang mengelirukan dan berniat jahat.

Dalam pada itu Ismail Sabri berkata beliau amat berterima kasih kepada seluruh rakyat Malaysia yang turut sama menentang laporan dokumentari tersebut dan memberi sokongan terhadap tindakan yang dilakukan kerajaan.

“Beratus ribu telah dislike video tersebut dan pihak Al Jazeera juga telah menutup ruangan komen,” katanya. – AlHijrah Online / Zaim Zamani


AMARAN ANGIN KENCANG DAN LAUT BERGELORA

KUALA LUMPUR, 16 Dis — Angin kencang Timur Laut dan laut bergelora dengan kelajuan 40-50km sejam dan ombak mencapai ketinggian sehingga 3.5m dijangka berlaku di kawasan perairan Kelantan, Terengganu, Pahang, Johor Timur, Sarawak dan Sabah sehingga Selasa, 18 Dis ini.

Menurut kenyataan Jabatan Meteorologi Malaysia hari ini angin kencang dengan ukuran berkenaan juga dijangka melanda kawasan perairan Tioman, selatan Condore, Bunguran, selatan Reef North, Layang-Layang, Reef South, Labuan dan Palawan.

“Keadaan itu adalah berbahaya kepada bot-bot kecil, rekreasi dan sukan laut,” menurutnya.

Sementara itu angin kencang Timur Laut dan laut bergelora berkelajuan 50 hingga 60km sejam dengan ombak setinggi 4.5 meter diramal berlaku di kawasan perairan Samui, utara Condore dan utara Reef North sehingga Selasa ini. – Bernama


AIR SELANGOR: KERJA PENYELENGGARAAN LANCAR, DIJANGKA SIAP MALAM INI

SHAH ALAM: Kerja-kerja penambahbaikan dan penyenggaraan aset-aset kritikal di Loji Rawatan Air Sungai Selangor Fasa 1 (LRA SSP1) dijangka siap malam ini.

Menteri Besar Selangor, Datuk Seri Amirudin Shari berkata, Air Selangor Sdn Bhd (Air Selangor) memaklumkan kerja-kerja penambahbaikan dan penyenggaraan aset air berjalan lancar selain lebih awal dari jadual asal.

“Kerja pembaikan dan penyelenggaraan dijangka siap pada malam ini Insya-Allah dan bekalan air akan dipulihkan secara berperingkat selepas itu mengikut jadual,” dalam hantaran di Facebooknya.

Laporan terkini daripada Air Selangor memaklumkan kerja-kerja penambahbaikan dan penyenggaraan aset-aset kritikal setakat jam 5 petang tadi mencapai 83.9 peratus.

Kerja-kerja tersebut dijangka siap sepenuhnya pada jam 11.00 malam, 13 Oktober 2021 dan maklumat terkini boleh rujuk di laman sesawang hentitugas.airselangor.com.

Sebelum ini media melaporkan penduduk di 998 kawasan sekitar Lembah Klang akan mengalami gangguan bekalan air bermula 13 Oktober.

Gangguan itu membabitkan daerah antaranya Petaling, Klang/Shah Alam, Gombak, Kuala Lumpur, Hulu Selangor, Kuala Langat dan Kuala Selangor. – AlHijrah Online


SABRI REDAH BANJIR GUNA MOTOSIKAL UBAH SUAI UNTUK BANTU PENDUDUK KAMPUNG

PASIR MAS: Kreativiti seorang pemuda dari Kampung Tersang, Rantau Panjang di sini, yang mengubahsuai motosikalnya bagi memastikan kenderaan itu dapat meredah banjir secara tidak langsung telah membantu ramai penduduk kampung berkenaan.

Sabri Sulaiman, 21, berkata pada mulanya ubah suai itu dibuat bagi membolehkan dia memantau lembu ternakannya yang diletakkan di tempat tinggi berikutan kampungnya digenangi air.

“Saya pelihara 11 ekor lembu tetapi apabila kawasan kampung dinaiki air saya pindahkan haiwan ternakan itu ke kawasan tebing tinggi di Kampung Lachang yang terletak kira-kira satu kilometer dari Kampung Tersang.

“Motosikal ini digunakan untuk memudahkan saya mengharungi banjir untuk melihat ternakan tersebut kerana ada kawasan yang tidak dapat dilalui kenderaan biasa termasuk perahu. Jadi, saya ambil inisiatif lakukan modifikasi terhadap motosikal saya ini,” katanya ketika ditemui Bernama, di sini hari ini.

Bercerita lanjut, Sabri berkata dia membelanjakan kira-kira RM200 untuk melakukan ubah suai terhadap motosikal jenis Honda Wave 100 itu.

“Saya tinggikan penyerap hentak (absorber), guna getah radiator sebagai sambungan ke karburetor bagi memastikan ia tidak masuk air. Ini penting bagi membolehkan motosikal terus bergerak ketika mengharung banjir,” katanya.

Sabri berkata motosikal tersebut mampu mengharungi banjir separas pinggang orang dewasa dan turut digunakan bagi memberi khidmat kepada penduduk sekitar Kampung Tersang.

“Ada penduduk kampung minta bantuan untuk hantar makanan atau keluar beli barang sekiranya laluan tidak sesuai dilalui sebarang kenderaan, motosikal ini jadi pilihan mereka,” katanya. –AlHijrah Online


AGONG JALANI PROSEDUR KESIHATAN SUSULAN DI IJN

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menjalani prosedur dan pemeriksaan kesihatan susulan di Institut Jantung Negara (IJN) selama beberapa hari, bermula hari ini.

Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan hari ini berkata baginda akan berangkat pulang bersemayam di Istana Negara setelah menjalani pemeriksaan kesihatan itu yang dijangka selesai hujung minggu ini.

“Adalah dimaklumkan juga bahawa kesihatan Seri Paduka Baginda secara amnya dalam keadaan baik dan tidak membimbangkan,” katanya.

Ahmad Fadil berkata Al-Sultan Abdullah dijadualkan menjalani prosedur itu pada pertengahan September lepas tetapi ditangguhkan.

Beliau berkata penangguhan itu berikutan keberangkatan Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah ke London, United Kingdom selama lima hari bermula 16 Sept lepas bagi menghadiri Istiadat Pemakaman Negara Ratu Elizabeth II.

“Seluruh rakyat diseru bersama mendoakan semoga Seri Paduka Baginda menjalani prosedur tersebut serta pemeriksaan kesihatan susulan dengan lancar dan Baginda dikurniakan keafiatan yang berpanjangan,” kata Ahmad Fadil.-AlHijrah Online


EMPAT INDIVIDU TERMASUK WARGA ASING DITAHAN GUNA IDENTITI BERBEZA DAFTAR MYSEJAHTERA

MELAKA: Polis menahan empat individu termasuk tiga warga asing selepas disyaki menggunakan identiti individu lain bagi pendaftaran vaksin COVID-19 melalui aplikasi MySejahtera pada Rabu lalu.

Ketua Jabatan Siasatan Jenayah Komersial (JSJK) Melaka, Supt E Sundra Rajan berkata, kesemua mereka ditahan dalam dua serbuan berasingan antara jam 2.30 petang hingga 7.20 malam.

Menurutnya, tangkapan pertama melibatkan seorang wanita warga asing yang ingin mendapatkan dos kedua di sebuah klinik di Bandar Hilir, jam 2.30 petang hari yang sama.

Sundra berkata, semakan polis di lokasi tersebut mendapati maklumat yang didaftarkan di aplikasi MySejahtera yang digunakan suspek adalah milik individu lain.

“Polis kemudian merampas satu kad vaksinasi atas nama suspek dan satu kad bertulis ‘Malaysia Immigration Regulations 1963 Visit Pass’ dipercayai palsu selain salinan kad pasport yang telah tamat tempoh dan sebuah telefon bimbit.

“Susulan tangkapan pertama, polis berjaya menahan tiga lelaki termasuk seorang warga tempatan di sebuah rumah pada hari sama,” katanya.

Jelas Sundra, kesemua suspek yang berusia 35 hingga 40 tahun direman sehingga 27 Ogos ini dan kes disiasat di bawah Seksyen 420 Kanun Keseksaan kerana menipu menggunakan identiti lain.

“Kesemua warga asing itu turut disiasat di bawah Seksyen 6(1)(c) Akta Imigresen 1959/1963 kerana tinggal di Malaysia tanpa pas Imigresen yang sah serta Seksyen 15(1)(c) akta yang sama,” katanya,—AlHijrah Online


PENUTUPAN SEMENTARA IBU PEJABAT DAN BAGUNAN LAMA MCMC CYBERJAYA

KUALA LUMPUR: Ibu Pejabat dan Bangunan Lama Suruhanjaya Komunikasi dan Multimedia Malaysia (MCMC) di Cyberjaya akan ditutup selama dua hari iaitu pada hari ini dan esok.

MCMC dalam kenyataan hari ini turut memaklumkan perkhidmatan kaunter pembayaran penguntukan radas di ibu pejabat MCMC juga akan digantung buat sementara waktu bermula dari semalam hingga Ahad, 8 Mac.

Jelas kenyataan itu, tindakan penutupan dan penggantungan sementara itu diambil sebagai langkah proaktif ekoran penularan wabak COVID-19 dan ia mencerminkan keprihatinan MCMC terhadap keselamatan serta kesihatan semua pihak.

Bagaimanapun, orang ramai masih boleh membuat urusan permohonan dan pembayaran penguntukan radas melalui saluran-saluran seperti di bawah:

ii. Bagi pemohon baharu, salinan scan copy borang permohonan yang telah dilengkapkan boleh dihantar melalui e-mel kepada espectra.support@mcmc.gov.my

Bagi sebarang pertanyaan lanjut berkenaan permohonan penguntukan radas atau permohonan lesen boleh dikemukakan kepada:

i. Penguntukan radas: : espectra.support@mcmc.gov.my

ii. Pelesenan: licensing@mcmc.gov.my

Sementara itu, suruhanjaya itu juga menjelaskan, operasi MCMC yang lain berjalan seperti biasa dengan kakitangannya bekerja dari rumah. — BERNAMA


POLIS CEKUP WANITA DERA BAYI DI TASKA

JOHOR BAHRU: Polis Johor berjaya menangkap seorang wanita yang dipercayai terlibat dengan kes penderaan bayi di sebuah taska di Mutiara Rini, Johor hari ini.

Ketua Polis Johor Datuk Kamarul Zaman Mamat berkata, pihaknya mengesan dua video tular di media sosial memaparkan suspek melakukan penderaan tersebut.

Hasil siasatan mendapati suspek berusia 21 tahun telah mendera mangsa yang merupakan kanak-kanak perempuan berumur 11 bulan dan kanak-kanak lelaki 9 bulan.

“Sepasukan polis daripada Bahagian Siasatan Jenayah IPD Iskandar Puteri telah membuat tangkapan ke atas suspek di kawasan Bandar Selesa Jaya, Skudai kira-kira jam 2 pagi tadi.

“Permohonan reman akan dibuat pada hari ini di Mahkamah Johor Bahru,” katanya dalam satu kenyataan hari ini.

Kes tersebut disiasat di bawah Seksyen 31(1)(a) Akta Kanak-Kanak 2001 yang boleh dikenakan hukuman penjara maksimum 10 tahun atau denda tidak lebih daripada RM20,000 atau kedua-dua sekali, jika sabit bersalah.—AlHijrah Online


HARI TERAKHIR TOL RAHMAH PERCUMA

KUALA LUMPUR: Hari ini (Isnin) merupakan hari terakhir pemberian Tol RAHMAH percuma yang ditawarkan kepada semua pengguna lebuh raya bersempena sambutan Hari Raya Aidilfitri.

Tawaran tersebut bermula bermula 12.01 pagi tadi sehingga 11.59 malam nanti yang melibatkan 33 lebuh raya di seluruh negara, bagi semua kelas kenderaan.

Sementara itu, PLUS Trafik dalam ciapannya meminta pengguna lebuh raya memastikan baki kad Touch n Go dan e-Wallet adalah mencukupi sebelum memasuki lebuh raya.

Sebelum ini Perdana Menteri Datuk Seri Anwar Ibrahim mengumumkan kerajaan bersetuju memberikan tol RAHMAH percuma selama empat hari pada 19 April (Rabu) hingga 21 April (Jumaat) dan juga pada 24 April (Isnin) untuk perjalanan pulang semula ke kampung halaman masing-masing.–AlHijrah Online


JKM, POLIS SELAMATKAN KANAK-KANAK PEREMPUAN DIDERA IBU TIRI

SEREMBAN: Seorang kanak-kanak perempuan berusia 10 tahun diselamatkan Pegawai Pelindung Jabatan Kebajikan Masyarakat (JKM) dan polis daripada terus menjadi mangsa dera ibu tirinya di sebuah rumah di Sikamat, dekat sini, Isnin lepas.

Pengarah JKM Negeri Sembilan Rosnah Sardi berkata mangsa kini sedang dirawat di Wad Kanak-Kanak Hospital Tuanku Ja’afar, di sini.

“Hasil siasatan mendapati kanak-kanak itu cedera di bahagian muka kiri dan telinga kiri, mengalami kesan cubitan di bahagian tangan, lengan, bahu dan belakang badannya selain kesan rotan di belakang badan dan kaki kiri.

“Kanak-kanak berkenaan turut mendakwa dia ditumbuk di bahagian perut dan kepala dan berasa sakit di beberapa bahagian badan selain berada dalam keadaan sangat lapar ketika diselamatkan,” katanya ketika dihubungi Bernama hari ini.

Rosnah berkata susulan itu satu perintah jagaan sementara di bawah Seksyen 25(2) Akta Kanak-Kanak 2001 akan dipohon selepas keadaan kanak-kanak itu stabil.

Beliau berkata Pegawai Pelindung Daerah Seremban akan menjalankan siasatan lanjut untuk menentukan penempatan tetap terbaik bagi kanak-kanak berkenaan selain syarat tambahan bersesuaian akan dicadangkan kepada mahkamah demi kesejahteraan, kebajikan dan masa depannya.

Sementara itu, Ketua Polis Daerah Seremban ACP Nanda Maarof mengesahkan menerima laporan kejadian tersebut.

“Tangkapan dibuat terhadap seorang wanita warga Indonesia berusia 30 tahun yang merupakan ibu tiri mangsa pada Selasa lepas namun dijamin pada hari sama. Siasatan lanjut sedang dilakukan mengikut Seksyen 31(1)(a) Akta Kanak-Kanak 2001,” katanya.

Terdahulu, media melaporkan seorang kanak-kanak perempuan 10 tahun dipercayai menjadi mangsa dera ibu tirinya yang mendakwa mahu ‘mengajar’ kanak-kanak itu kerana mencuri lolipop di sebuah premis sebelum berjaya diselamatkan hasil aduan jiran mangsa.–AlHijrah Online


ISRAEL LANCAR SERANGAN UDARA DI GAZA

JERUSALEM: Tentera Israel melancarkan serangan udara di Semenanjung Gaza hari ini yang didakwa sebagai serangan balas terhadap tembakan roket Palestin ke wilayah haram itu.

Jumaat lalu, pejuang Gaza telah melepaskan tembakan roket ke Israel selepas empat daripada tahanan Palestin yang berjaya meloloskan diri daripada penjara negara haram itu ditangkap semula.

Menurut jurucakap tentera Israel, serangan dilancarkan ke atas Gaza menyasarkan kumpulan Hamas yang merupakan kumpulan bersenjata Islam yang memerintah bumi Gaza.

Setakat ini tiada laporan mengenai mangsa yang terkorban daripada serangan Israel itu.

Ketegangan antara Israel dan Palestin meningkat selepas enam warga Palestin berjaya melarikan diri daripada penjara Israel yang mempunyai kawalan yang ketat.

Bagaimanapun semalam media melaporkan seramai empat daripada enam tahanan tersebut telah ditangkap semula selepas Israel mengerahkan anggotanya untuk memburu tahanan yang terlepas.—AlHijrah Online


LEBIH 17,000 AL-QURAN DIWAKAF UNTUK HOSPITAL SELURUH NEGARA

KUALA LUMPUR: Sebanyak 17,162 naskah Al-Quran diwakafkan orang ramai untuk hospital seluruh negara melalui projek #QuranCorner yang digerakkan Yayasan Warisan Ummah Ikhlas.

Angka yang dicapai dalam tempoh kurang seminggu itu melebihi sasaran awal 15,000 naskah Al-Quran untuk diwakafkan.

Ketua Pegawai Eksekutif Yayasan Warisan Ummah Ikhlas, Marhaini Yusoff berkata, pihaknya amat terharu dengan sokongan padu rakyat Malaysia.

Beliau juga berterima kasih kepada rakan sinergi projek Malaysia #QuranTime dan Wakaf Quran untuk hospital iaitu Jabatan Kemajuan Islam Malaysia (JAKIM), TV AlHijrah, Sinar Harian, Ideaktiv dan Majlis Dakwah Negara.

“Alhamdulillah, semenjak dilancarkan pada petang Jumaat lepas, dalam tempoh enam hari, kita sudah mencapai sasaran jumlah Al-Quran untuk diwakafkan, malah melebihi sasaran 15,000 naskhah yang kita harapkan.

“Sehingga jam 2 petang hari ini, 9 April 2020, wakaf yang diterima adalah  sebanyak 17,162 naskhah AlQuran Mu’jam dengan terjemahan perkata dan tajwid berwarna bagi membantu para petugas dan orang ramai berinteraksi dengan al-Quran,” katanya dalam kenyataan di sini hari ini.

Marhaini berkata agihan berperingkat dilakukan sejak Sabtu lalu kepada semua lokasi sasaran dan #QuranCorner di hospital-hospital diaktifkan.

“Sebanyak 200 naskhah diperuntukkan untuk hospital yang menangani kes COVID-19, 160 naskhah untuk hospital biasa serta pusat kuarantin dan 40 naskhah untuk pusat kesihatan,” katanya.

Marhaini berkata program wakaf Al-Quran itu akan diteruskan sehingga 14 April depan susulan permintaan pusat kuarantin untuk menambah jumlah naskhah Al-Quran diberikan.

Katanya, 2,500 naskah Al-Quran yang telah diterima akan diagihkan kepada pegawai polis, tentera dan petugas barisan hadapan, selain hospital  untuk menjadi peneman semasa mereka berehat di antara tugasan.

#QuranCorner adalah ruang yang diletakkan Al-Quran wakaf bagi tujuan “Rehat dan Rawat” melalui pendekatan berinteraksi dengan Al-Quran: baca, faham dan amal nilai serta mesej yang ada dalam Al-Quran.

Ada juga pihak hospital menjadikan #QuranCorner dengan meletakkan Al-Quran di Troli Ibadah rujukan untuk para petugas dan pesakit. — AlHijrah Online/ Syed Azwan Syed Ali


LELAKI TUNGGANG MOTOSIKAL LAWAN ARUS DI LEBUH RAYA SUKE DIKENAL PASTI CEDERA KEMALANGAN

KUALA LUMPUR: Polis telah mengenal pasti individu yang menunggang motosikal melawan arus di Lebuhraya Bertingkat Sungai Besi-Ulu Kelang (SUKE) pada Rabu lepas yang menyebabkan seorang penunggang motosikal berkuasa tinggi maut.

Ketua Polis Daerah Ampang Jaya ACP Mohd Azam Ismail berkata lelaki tempatan berumur 41 tahun yang bekerja sebagai peniaga makanan itu telah tampil membuat laporan polis mengenai kemalangan berkenaan di Balai Trafik Kajang, semalam.

“Siasatan mendapati suspek dalam perjalanan dari Ampang untuk pulang ke rumah di Kajang tapi telah tersesat dan buat keputusan untuk memasuki jejambat Lebuhraya SUKE dengan melawan arus sehingga menyebabkan kemalangan berkenaan.

“Akibat kemalangan, suspek juga terjatuh dari motosikalnya dan mengalami kecederaan patah di bahagian bahu kanan, patah jari kelingking, luka di bahu kiri dan kaki kanan,” katanya dalam kenyataan di sini hari ini.

Beliau berkata suspek bertindak pulang ke rumah selepas insiden itu dan hanya mengetahui kes (kemalangan maut) berlaku setelah menonton berita di televisyen dan hebahan menerusi media sosial.

Mohd Azam berkata untuk tujuan siasatan, pihak polis telah merampas motosikal jenis Yamaha miliknya dan beberapa barangan lain serta merakam percakapan suspek serta lima individu lain.

“Bagaimanapun suspek tidak ditahan kerana masih lemah akibat kecederaannya,” katanya.

Mohd Azam berkata kedua-dua motosikal terlibat dalam kemalangan berkenaan akan dihantar ke Pusat Pemeriksaan Kenderaan Berkomputer (Puspakom) dan Jabatan Kimia untuk pemeriksaan lanjut.

Dalam kejadian tengah hari Rabu lepas, mangsa Ahmad Fadzil Omar Azaddin, 64, meninggal dunia selepas terjatuh dari jejambat Lebuhraya SUKE dengan ketinggian 30 meter akibat mengelak daripada melanggar sebuah motosikal yang melawan arus.

Kes disiasat di bawah Seksyen 41(1) Akta Pengangkutan Jalan 1987 kerana memandu secara melulu dan menyebabkan kematian. –AlHijrah Online


PERBELANJAAN BERHEMAH, KURANGKAN KETIRISAN UNTUK PERKUKUH KEWANGAN NEGARA – PM

PUTRAJAYA: Perdana Menteri Tan Sri Muhyiddin Yassin hari ini menekankan mengenai kepentingan pelaksanaan perbelanjaan secara lebih berhemat dan mengurangkan ketirisan bagi memastikan kedudukan kewangan negara terus kukuh.

Pada sesi taklimat mengenai kedudukan ekonomi dan fiskal negara yang dibentangkan kepada beliau di sini hari ini, Perdana Menteri kelapan itu turut menegaskan supaya kedudukan hutang dan liabiliti kerajaan diberi perhatian manakala setiap projek yang akan dilaksanakan diperhalusi agar tidak membebankan komitmen kewangan serta hutang kerajaan.

Menurut kenyataan Pejabat Perdana Menteri, Muhyiddin juga berpandangan bahawa peruntukan Belanjawan tahunan seharusnya mampu mendatangkan pulangan besar kepada pertumbuhan ekonomi, menjana pendapatan rakyat dan negara.

“Oleh yang demikian, keberkesanan program dan projek kerajaan perlu dipertingkatkan lagi supaya setiap wang awam yang dibelanjakan dapat mendatangkan manfaat sepenuhnya kepada pembangunan negara dan kesejahteraan rakyat,” tegas beliau.

Sesi selama kira-kira dua jam di Perdana Putra di sini, dihadiri oleh Ketua Setiausaha Negara Datuk Seri Mohd Zuki Ali; Ketua Setiausaha Perbendaharaan Tan Sri Ahmad Badri Mohd Zahir; Ketua Setiausaha Kementerian Hal Ehwal Ekonomi Datuk Saiful Anuar Lebai Hussen; Ketua Ekonomi, Bahagian Fiskal dan Ekonomi, Kementerian Kewangan, Dr V. Sivabalasingam dan Pengarah Belanjawan Negara, Johan Mahmood Merican.

Muhyiddin diberi penerangan mengenai situasi ekonomi semasa, kedudukan fiskal dan hutang negara serta langkah-langkah Pakej Rangsangan Ekonomi (PRE) 2020 yang diumumkan pada Khamis lepas.

Malah, Perdana Menteri telah mengarahkan supaya jentera kerajaan mengambil perhatian serius bagi melaksanakan dan mempercepatkan pelaksanaan langkah-langkah yang digariskan dalam Belanjawan 2020 serta PRE tersebut.

Menyentuh PRE, beliau meminta Kementerian Kewangan untuk memastikan kesemua inisiatif dilaksanakan secara lancar dan segera serta memantau impak dan prestasi langkah-langkah pakej terbabit.

Pada sesi taklimat itu, perbincangan turut bertumpu kepada agenda untuk memperkasa aktiviti ekonomi domestik dan memastikan kesejahteraan rakyat, seterusnya melonjakkan ekonomi negara ke tahap yang lebih kompetitif. — BERNAMA


Gaza kembali tenang selepas 3 hari serangan, 27 disahkan terbunuh

GAZA — Suasana di Gaza kembali tenang apabila persefahaman damai dicapai selepas diserang oleh tentera Zionis selama tiga hari sejak Sabtu lalu.

Pertubuhan Bangsa-Bangsa Bersatu (PBB), Qatar dan Mesir dilaporkan menjadi pengantara yang membantu proses menghentikan keganasan tentera Zionis ke atas Gaza. Menurut TV al-Aqsa, gencatan senjata berkuat kuasa mulai jam 4:30 pagi Isnin, dan tidak ada lagi serangan tentera Zionis dilaporkan selepas waktu tersebut.

Laporan Kementerian Kesihatan menyebut seramai 27 penduduk awam telah terbunuh, termasuk dua wanita hamil dan tiga orang bayi, manakala sekurang-kurangnya 170 orang tercedera.

Dua mangsa terakhir ditemui oleh pasukan perubatan di bandar Beit Lahiya, utara Gaza. Pasangan suami isteri Talal Abu al-Jedian dan Raghda Abu al-Jedian ditemui di bawah runtuhan bangunan apartmen mereka di Menara Sheikh Zayed, yang diserang pada hari Ahad, dan dikejarkan ke Hospital Indonesia di mana mereka disahkan meninggal dunia.

Anak lelaki pasangan tersebut, Abdul Rahman al-Jadyan, 12, terbunuh dalam serangan beberapa jam sebelum itu.

Jet-jet, kapal perang dan kereta kebal tentera Zionis melancarkan 295 serangan, menyasarkan kemudahan awam termasuk bangunan kediaman, kedai, masjid and pejabat media, ketika penduduk Gaza sedang bersedia untuk menyambut ketibaan bulan suci Ramadan. – Haluan Palestin


MAYAT KETUJUH TRAGEDI KEPALA AIR DITEMUI

KEMAMAN: Pasukan mencari dan menyelamat berjaya menemui seorang lagi mangsa tragedi kepala air di Jeram Air Putih di sini.

Penemuan itu menjadikan jumlah keseluruhan mayat yang telah ditemui adalah tujuh dengan tiga lagi masih hilang.

Difahamkan mayat ketujuh dipercayai remaja perempuan itu ditemui di belakang Masjid Kg Dadong jam 7.45 pagi tadi.

Menurut pihak polis mayat itu telah disahkan sebagai Putri Balqis Izzati Abdul Rahman, berumur 18 tahun.

Setakat semalam polis memaklumkan enam mayat mangsa tragedi kepala air di Jeram Air Putih telah ditemukan.

Operasi mencari dan menyelamat (SAR) disambung hari ini bagi mengesan mangsa yang masih hilang. — AlHijrah Online


Zionis tutup Baitulmaqdis

BAITULMAQDIS, 13 Mac – Polis Israel mendakwa rusuhan di
Baitulmaqdis memaksa mereka menutup akses ke kota suci itu semalam, selepas
berlaku ketegangan di beberapa lokasi.

Polis Israel berkata kawasan Masjid Al-Aqsa dikosongkan
selepas bom petrol merosakkan pondok polis.

Sinar Harian melaporkan daripada agensi AFP menyebutkan tiga
orang ditangkap, kata polis, manakala Bulan Sabit Merah Palestin melaporkan dua
orang cedera.

Sementara itu, penduduk berkata polis juga melarang warga
Palestin masuk ke Kota Lama Baitulmaqdis.

Masjid Al-Aqsa adalah salah satu daripada tiga tempat paling
suci dalam Islam.

Terletak di timur Baitulmaqdis, masjid itu diduki Israel semasa
Perang Enam Hari 1967.


PEMANGKU RAJA PAHANG TITAH AKTIVITI PERLOMBONGAN TASIK CHINI DIHENTIKAN

KUALA LUMPUR: Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah agar aktiviti perlombongan di kawasan Tasik Chini dihentikan.

Pengelola Bijaya Diraja Sultan Pahang, Datuk Ahmad Khirrizal Ab Rahman berkata, baginda bertitah selepas mengadakan lawatan mengejut di sekitar kawasan Tasik Chini, semalam.

Menurutnya, baginda turut meneliti laporan yang dipersembahkan Menteri Besar, Datuk Seri Wan Roasdy Wan Ismail berhubung aktiviti perlombongan di kawasan tersebut serta tindakan pemulihan dan pemeliharaan yang dijalankan kerajaan negeri.

“Baginda bersetuju dengan langkah kerajaan negeri yang tidak lagi mengeluarkan sebarang kelulusan baharu sejak 2019 serta menitahkan kerajaan negeri bersama-sama Kerajaan Persekutuan dalam bidang kuasa masing-masing dapat mengambil beberapa langkah.

“Tasik Chini merupakan permata alam sekitar di bumi negeri Pahang Darul Makmur dan merupakan Tanah Rizab Bisfera Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) yang pertama di negara ini. Justeru pengiktirafan bertaraf dunia itu hendaklah dipertahankan,” katanya.

Baginda turut mengambil berat dan akan sentiasa memantau usaha yang dijalankan kerajaan negeri bagi memastikan alam sekitar di negeri ini terjaga.

Dalam masa yang sama, baginda menyeru semua pihak sentiasa mengamalkan prinsip alam sekitar, sosial dan urus tadbir yang baik supaya khazanah alam terus kekal dan dinikmati generasi akan datang.

“Oleh itu, kawasan bekas lombong dipulihkan semua dengan penanaman pokok hutan yang bersesuaian selain meluaskan lagi kawasan Hutan Simpan Chini yang sedia ada seluas 4,600 hektar kepada kira-kira 6,000 hingga 7,000 hektar bagi menjaga kepentingan flora dan fauna di kawasan Tasik Chini dan sekitarnya.

“Tasik Chini yang diberi status tapak rizab biosfera UNESCO dapat diberi keutamaan dari sudut peruntukan kewangan dan pembangunan yang lestari oleh Kementerian Pelancongan, Seni dan Budaya serta Kementerian Alam Sekitar dan Air,” katanya.

Baginda berharap aktiviti pemeliharaan dan pemuliharaan kawasan Tasik Chini yang sedang dilaksanakan akan dipergiatkan kerajaan negeri dan Kerajaan Persekutuan.

“Baginda bertitah adalah menjadi peranan semua pihak tanpa mengira latar belakang sama ada kerajaan, swasta, badan bukan kerajaan (NGO), termasuk penduduk setempat untuk sama-sama menjaga kawasan Tasik Chini agar keindahan flora dan fauna serta penempatan masyarakat Orang Asli yang terdapat di kawasan tersebut akan terus terpelihara,” katanya.


PENGHANTAR MAKANAN DESAK KAJI SEMULA KADAR UPAH

BUKIT MERTAJAM: Sekumpulan penghantar makanan atau rider sebuah syarikat penghantaran makanan terkenal menggesa syarikat itu menyemak semula kadar upah yang semakin berkurangan sejak beberapa bulan lepas.

Kumpulan terdiri daripada lebih 100 penghantar makanan di Pulau Pinang itu bertindak menghantar memorandum dan surat kepada wakil syarikat itu di Jalan Baru, Perai di sini hari ini.

Wakil kumpulan itu, Mohd Zulhizri Zulkifli, 33, berkata mereka meminta pihak syarikat untuk menyemak semula kadar upah yang diberikan kepada penghantar makanan kerana boleh dikatakan setiap penghantar makanan mendapat kurang RM1,000 hingga RM1,500 sebulan sekarang ini berbanding kadar lama.

“Orang akan nampak kadar baharu itu kecil sahaja kekurangannya kerana sebelum ini kami mendapat RM5 hingga RM7 bagi setiap pesanan berdasarkan jarak perjalanan namun sekarang ini hanya sekitar RM3 lebih sahaja bagi setiap pesanan, tapi sebenarnya ia besar buat kami rider.

“Kalau sebelum ini setiap hari dapat buat 30 pesanan dalam tempoh 10 hingga 12 jam, kami mampu mendapat sehingga RM200 namun sekarang ini nak dapat 30 pesanan perlu bekerja sekurang-kurangnya hingga 15 jam namun hanya peroleh sekitar RM100 lebih sahaja…ia memberi kesan kepada kami, perlu kerja lebih masa namun hasilnya berkurangan,” katanya kepada pemberita selepas menghantar surat bantahan kepada wakil syarikat itu, di sini hari ini.

Mohd Zulhizri berkata pembayaran untuk penghantaran juga tidak seperti yang dijanjikan malah sistem pembayaran yang sering berubah tanpa pemberitahuan maklumat secara terperinci kepada penghantar makanan, turut menimbulkan masalah kepada mereka.

Katanya lebih mengecewakan sistem pengiraan jarak kilometer daripada aplikasi syarikat itu tidak mengikut jarak sebenar yang diperoleh penghantar makanan menerusi kiraan sebenar di Google Maps.

“Sebagai contoh, kalau ikut Google Map iaitu 5.6 kilometer, tetapi mengikut aplikasi syarikat itu menunjukan 2.41 kilometer sahaja, dan bayaran untuk kami menghantar makanan sudah pasti sedikit kerana jarak yang kurang…malah pembayaran dari lokasi semasa ke lokasi kutipan juga sangat sedikit,” katanya.

Beliau berkata kumpulan itu menuntut pembayaran untuk setiap penghantaran mestilah RM5 ke atas dan pihaknya juga berharap pengurusan syarikat itu dapat mengkaji semula isu-isu yang dibangkitkan serta dapat menyelesaikannya secepat mungkin.

“Kami bukan hendak mogok atau boikot tapi kami nak perkara yang dibangkitkan ini dapat diselesaikan secara baik dan segera kerana riders memang mahu terus bekerja namun diberikan jumlah upah yang bersesuaian,” katanya.–AlHijrah Online


TIADA RADIASI, UNSUR RADIOAKTIF PADA SERPIHAN ROKET CHINA

PUTRAJAYA: Tiada sebarang radiasi atau unsur radioaktif dikesan pada dua objek disyaki sisa serpihan roket China yang jatuh dan ditemukan di Sarawak baru-baru ini, menurut Kementerian Sains, Teknologi dan Inovasi (MOSTI).

MOSTI memaklumkan perkara itu disahkan pasukan siasatan yang melakukan siasatan lanjut terhadap dua objek yang dijumpai di Kampung Nyalau, Bintulu dan Kampung Sepupok Lama, Niah, Miri di Sarawak semalam.

Empat pegawai Lembaga Perlesenan Tenaga Atom (AELB) daerah Bintulu bersama Pasukan Khas Bahan Kimia Berbahaya (Hazmat) Jabatan Bomba dan Penyelamat serta polis daerah Bintulu telah menjalankan siasatan di lokasi pertama di Kampung Nyalau.

“Berdasarkan ukuran dan hasil siasatan awal mendapati bahawa objek pertama yang disyaki bersaiz sekitar lima inci berkenaan tidak mengeluarkan sebarang radiasi dan tiada unsur radioaktif dikesan pada objek tersebut.

“Ukuran dan hasil siasatan awal terhadap objek kedua di Niah, Miri turut menunjukkan hasil yang sama iaitu objek disyaki tidak mengeluarkan sebarang radiasi dan tiada unsur radioaktif dikesan,” menurut MOSTI dalam kenyataan hari ini.

Sehubungan itu, MOSTI menjelaskan kedua-dua objek disyaki sisa serpihan roket China itu adalah selamat untuk dilaksanakan siasatan dan analisis seterusnya.

MOSTI melalui Agensi Angkasa Malaysia (MYSA) dengan kerjasama Jabatan Kimia akan menjalankan siasatan terperinci terhadap kedua-dua objek itu bagi menentusahkan sama ada objek tersebut ada kaitan dengan insiden kemasukan semula serpihan roket Long March 5B milik China atau tidak.

Hasil siasatan dan analisis akan dimaklumkan dan tindakan sewajarnya akan dipertimbangkan selaras Akta 834 (Akta Lembaga Angkasa Malaysia 2022) dan triti antarabangsa berkaitan angkasa di bawah kendalian United Nations Office for Outer Space Affairs (UNOOSA), menurut MOSTI.

Pada Ahad, media melaporkan terdapat serpihan roket Long March 5B milik China dikesan melintasi ruang udara Malaysia di beberapa kawasan termasuk sekitar Sarawak.

MOSTI dalam kenyataan memaklumkan pemantauan secara berterusan pihaknya menerusi MYSA serta kenyataan oleh Agensi Angkasa China mendapati kemasukan semula serpihan roket berkenaan ke ruang udara bumi dikesan pada 12.55 tengah malam Sabtu waktu Malaysia.

Menurut MOSTI, sisa serpihan itu direkodkan jatuh di sekitar Laut Sulu iaitu kawasan antara latitud 9.1 darjah Utara dan longitud 119.0 darjah Timur. – AlHijrah Online


PT3 DIMANSUH, KPM PERKASA PENTAKSIRAN BERASASKAN SEKOLAH

PUTRAJAYA: Menteri Kanan Pendidikan Datuk Dr Radzi Jidin hari ini mengumumkan bahawa ujian Pentaksiran Tingkatan Tiga (PT3) yang diperkenal pada 2014 dimansuhkan mulai tahun ini.

PT3 sebelum ini tidak dilaksana pada 2020 dan 2021 ekoran pandemik COVID-19.

Radzi berkata Kementerian Pendidikan (KPM) akan memperkukuh Pentaksiran Berasaskan Sekolah (PBS) yang mengandungi tiga komponen iaitu Pentaksiran Bilik Darjah (PBD), Pentaksiran Aktiviti Jasmani Sukan dan Kokurikulum (PAJSK) serta Pentaksiran Psikometrik (PPsi).

“Walapun tiada penilaian pusat (PT3), pelajar tingkatan satu, dua dan tiga akan menduduki ujian akhir tahun dengan menggunakan bank soalan yang disediakan KPM bagi semua mata pelajaran,” katanya pada sidang media mengenai pemansuhan PT3 di sini.

Di bawah PBD, Radzi berkata pentaksiran secara formatif serta sumatif akan dilaksana merangkumi pemerkasaan program latihan untuk guru dan pentadbir bagi memantapkan pelaksanaan pentaksiran berterusan (formatif) di sekolah.

Beliau berkata bagi pentaksiran sumatif pula, ia bertujuan memantapkan ujian akhir sesi akademik untuk semua mata pelajaran di peringkat menengah rendah dengan pelaksanaan ujian yang lebih fleksibel.

Katanya ujian akhir sesi akademik atau pentaksiran sumatif akan dilaksana dalam sesi akademik 2022/2023 bagi pelajar tingkatan satu, dua dan tiga.

Radzi berkata pentaksiran sumatif turut melibatkan pelajar tahun empat, lima dan enam dengan set soalan akan disediakan oleh KPM bagi lima mata pelajaran iaitu Bahasa Melayu, Bahasa Inggeris, Matematik, Sains dan Sejarah, juga bagi sesi akademik 2022/2023.

“Soalan untuk mata pelajaran lain bagi murid tahun empat hingga enam ini akan disediakan oleh guru,”  katanya.

Radzi berkata pelaporan PBD akan dibuat secara menyeluruh dua kali setahun iaitu pada pertengahan sesi akademik serta akhir sesi akademik, menggunakan deskriptor bagi tahap penguasaan (TP1-TP6) yang komprehensif dan jelas selain ulasan daripada guru kelas dan guru mata pelajaran.

“Pelaporan pertengahan sesi akademik akan mula dilaksana bagi sesi 2023/2024 manakala pelaporan akhir akan bermula pada sesi akademik 2022/2023,” katanya.

Ditanya mengenai penilaian pelajar yang ingin ke sekolah khusus ketika Tingkatan Empat, Radzi berkata mereka perlu menduduki Pentaksiran Kemasukan Sekolah Khusus (PKSK).

“Begitu juga dengan pemilihan aliran Sains dan Sastera bagi Tingkatan Empat di sekolah biasa, perbincangan akan diadakan dengan guru, murid serta ibu bapa dan pelaporan PBD akan membantu penetapan aliran kelak,” katanya.

Sekolah khusus terdiri daripada Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD). –AlHijrah Online


RIBUAN HADIR PROGRAM PAHANG BERSELAWAT SEMPENA SAMBUTAN HARI MALAYSIA

KUANTAN: Sambutan Hari Malaysia Peringkat Negeri Pahang diimarahkan dengan program berselawat di Dewan Jubli Perak Sultan Ahmad Shah di sini, yang dihadiri kira-kira 5,000 orang semalam.

Program itu, yang berlangsung lebih empat jam dan dimulakan dengan solat Maghrib serta Isyak berjemaah, dihadiri Menteri Besar Datuk Seri Wan Rosdy Wan Ismail dan Mufti Pahang Datuk Seri Dr Abdul Rahman Osman serta barisan kepimpinan negeri.

Selain selawat dan qasidah turut diadakan persembahan Cahaya dan Bunyi oleh Yayasan Al-Jenderami sebelum tausiah disampaikan oleh pendakwah bebas Habib Ali Zaenal Abidin Al Hamid.

Wan Rosdy dalam ucapannya berkata program julung kali diadakan itu tidak akan dapat direalisasi sekiranya negara tidak berada dalam keadaan aman dan makmur.

“Kita mencadangkan agar program ini diteruskan pada masa akan datang dan saya berterima kasih kepada semua pihak yang terlibat dalam menganjurkannya,” kata beliau.

Program itu diakhiri dengan nyanyian lagu Bahtera Merdeka dan penyerahan sumbangan kerajaan negeri kepada pondok serta pusat pengajian tahfiz. –AlHijrah Online


MISI KEMANUSIAAN HM4P TUNGGU KELULUSAN MASUK GAZA

KAHERAH: Anggota misi Humanitarian Mission 4 Palestine (HM4P) sedang bersiap sedia untuk masuk ke wilayah konflik Gaza selepas mengikuti semua peraturan ditetapkan Wisma Putra dan Kerajaan Mesir.

Ini termasuk bekerjasama dengan Bulan Sabit Merah Mesir (ERC) dan Persatuan Bulan Sabit Merah Palestin (PRCS) di Gaza.

Ketua HM4P yang juga Pengerusi Biro Kebajikan UMNO Malaysia (BKUM), Datuk Abdul Azeez Abdul Rahim berkata pihaknya mengikuti semua peraturan ditetapkan pihak berkuasa Mesir bagi memastikan kelancaran misi bantuan kemanusiaan ke Gaza.

Katanya, dokumen permohonan memasuki Gaza telah dihantar kepada Kementerian Luar Mesir melalui Pejabat Kedutaan Besar Malaysia di Mesir.

“Difahamkan, kita akan dapat jawapan hari ini. Semua proses ditetapkan Wisma Putra dan Kerajaan Mesir telah kita patuhi bagi menjayakan misi solidariti dan bantuan kemanusiaan kepada rakyat Palestin di Gaza,” katanya di sini hari ini.

Fasa pertama misi bantuan HM4P menyaksikan penyampaian bantuan kepada Masjid Al-Aqsa membabitkan sumbangan USD200,000 (RM828,000) kepada Tabung Al-Aqsa di bawah Kementerian Awqaf dan Hal Ehwal Agama Jordan yang diterima menterinya, Dr Mohammad Al-Khalaileh pada 20 Jun lalu.

Dana itu telah digunakan untuk membaikpulih, menambahbaik dan memenuhi keperluan berkaitan pengurusan dan penyelenggaraan Masjid Al-Aqsa yang dipertanggungjawabkan kepada Kementerian Awqaf dan Hal Ehwal Agama Jordan.

Semalam, delegasi 17 anggota HM4P yang turut disertai wakil MERCY Malaysia dan pempengaruh Caprice membuat kunjungan ke atas Ketua Pegawai Eksekutif ERC, Dr Ramy El Nazer di Pejabat Bulan Sabit Merah Mesir di Kaherah.

Abdul Azeez turut menyampaikan 10 set kerusi roda sumbangan HM4P kepada ERC dalam lawatan itu yang turut dihadiri Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr Fathul Bari Mat Jahya.

“Kita hargai kedatangan anda semua ke ERC untuk bekerjasama dalam menyampaikan bantuan kepada rakyat Palestin di Gaza.

“Tugas kami di Bulan Sabit Merah Mesir adalah untuk memastikan semua bantuan ini sampai kepada mereka yang memerlukan di Gaza,” kata Dr Ramy memuji keberanian anggota misi HM4P datang ke Mesir untuk menyampaikan bantuan kemanusiaan ketika dunia masih berdepan pandemik COVID-19.

Media sebelum ini melaporkan Mesir akan memudahkan laluan ke Gaza kepada badan bukan kerajaan (NGO) Malaysia melalui sempadan Rafah hasil perbincangan di antara Perdana Menteri Tan Sri Muhyiddin Yassin dengan Presiden Mesir Al-Sisi selain usaha digerakkan Menteri Luar, Datuk Seri Hishammuddin Hussein dengan rakat sejawatnya di Mesir.

Mengulas mengenai penyertaan MERCY Malaysia dalam misi HM4P yang bermula 19 Jun lalu, EXCO Mercy Malaysia, Norazam Ab Samah berkata, badan kemanusiaan itu akan menggunakan ruang kerjasama misi berkenaan untuk memantau program sedia ada, menilai dan melihat keperluan warga Palestin terjejas di Gaza.

“Kita telah membantu Palestin, termasuk di wilayah Gaza, sejak 2008 lagi melalui projek-projek kemanusiaan dengan memberi keutamaan kepada program kesihatan dan psikososial,” katanya.

Gaza dikepung dari darat, udara dan laut oleh Israel sejak 2007 menyebabkan krisis kemanusiaan terburuk kepada dua juta warga Palestin di wilayah konflik itu.

Serangan rejim zionis ke atas wilayah konflik Gaza yang berakhir dengan gencatan senjata pada 21 Mei lalu turut menyaksikan kemusnahan harta benda ratusan juta dolar selain mengorbankan lebih 250 warga Palestin. Lebih 77,000 dilaporkan hilang tempat tinggal. — AlHijrah Online


PRODUK MINUMAN NUTRI MALT KELUARAN CARLSBERG TIADA SIJIL HALAL – JAKIM

KUALA LUMPUR: Jabatan Kemajuan Islam Malaysia (JAKIM) mengesahkan produk minuman jenama Nutri Malt keluaran syarikat Carlsberg Brewery Malaysia Berhad tidak memiliki dan tidak layak memohon Sijil Pengesahan Halal Malaysia.

Menerusi perkongsian di Facebook Bahagian Hab Halal, JAKIM memaklumkan ia bertepatan dengan Manual Prosedur Pensijilan Halal Malaysia (Domestik) 2022 klausa 6 (2) yang menyatakan: “Syarikat yang mengeluar dan/atau mengedar produk halal dan tidak halal termasuk perkhidmatan penghantaran makanan tidak layak memohon pensijilan halal Malaysia.”

Sehubungan itu, JAKIM menyarankan umat Islam memilih produk yang memiliki Sijil Pengesahan Halal Malaysia kerana ia bukan sahaja dijamin halal tetapi toyyiban iaitu suci, bersih dan selamat serta mengikut garis panduan perundangan berkaitan halal yang telah ditetapkan di negara ini.

Pengguna boleh membuat semakan status halal produk atau premis makanan beserta panduan penuh di Portal Rasmi Halal Malaysia, aplikasi SmartHalal dan aplikasi Verify Halal.

Orang ramai yang mempunyai sebarang kemusykilan dan inginkan penjelasan berkaitan isu halal yang tular boleh melayari laman Facebook Bahagian Hab Halal JAKIM.

Terdahulu, tular di media sosial seorang lelaki menunjukkan minuman itu dijual di sebuah kedai serbaneka 24 jam dan diletakkan di dalam peti sejuk bersama minuman yang memiliki logo halal. –AlHijrah Online